SMART, Nadma selamatkan 5 nyawa mangsa gempa bumi Nurdagi
Oleh KOSMO!

11 Februari 2023, 8:40 pm
PETALING JAYA – Pasukan Mencari dan Menyelamat Khas Malaysia (SMART), Agensi Pengurusan Bencana Negara (Nadma), berjaya menyelamatkan lima nyawa di bawah runtuhan menerusi terowong yang digali sebentar tadi, pada jam ke 129 misi mencari dan menyelamat (SAR) di Nurdagi, Gaziantep, berlangsung.
Menurut sumber ketika dihubungi Kosmo!, pergerakan mangsa di bawah runtuhan dikesan dan pasukan SMART, Nadma terpaksa menggali terowong sepanjang 8.5 meter tersebut untuk menyelamatkan mangsa-mangsa.
Lima mangsa tersebut merupakan dua perempuan dewasa, seorang remaja lelaki, seorang remaja perempuan dan seorang lelaki dewasa.
Ketika mangsa lelaki dewasa tersebut diselamatkan, dia memaklumkan bahawa anaknya iaitu seorang bayi masih terperangkap di dalam terowong sama.
“Operasi di lokasi sama diteruskan kerana dipercayai ada lagi mangsa yang terperangkap di dalam terowong tersebut. Difahamkan mangsa keenam yang sedang diselamatkan adalah seorang bayi.
“Mungkin ramai lagi (mangsa). Khidmat K9 dan ‘electronic detection’ akan digunakan untuk kesan mereka yang lain,” katanya. – KOSMO! ONLINE


EPL: West Ham, Chelsea sama kuat
Oleh KOSMO

11 Februari 2023, 10:40 pm
LONDON – Chelsea terus dihimpit kemarau kemenangan apabila catatkan keputusan seri buat kali ketiga berturut-turut ketika terikat 1-1 dengan West Ham United di Stadium London, sebentar tadi.
Selepas dipalit layangan kad merah pada debutnya semasa menentang Fulham, 13 Januari lalu, Joao Felix kembali ke dalam kesebelasan utama Chelsea dan kehadirannya bersama seorang lagi pemain baharu, Enzo Fernandez jelas beri impak positif kepada persembahan The Blues.
Sekalipun aksi bermula agak seimbang, Chelsea seakan hanya memerlukan tempoh lima minit untuk menyerlahkan kualiti sebenar dan minit ke-9, Felix berjaya menggegar gawang lawan sebaliknya gol itu dibatalkan kerana penyerang dari Portugal berkenaan terlebih dulu dikesan offside.
Tujuh minit selepas itu, Felix akhirnya menceriakan kem The Blues apabila bijak meloloskan diri sebelum menyempurnakan umpanan berkualiti daripada Fernandez.
Bagaimanapun, kelekaan barisan pertahanan Chelsea pada minit-28 mengundang padah apabila Emerson Palmieri meledak gol penyamaan untuk memastikan 45 minit pertama berakhir seimbang.
Walaupun daripada segi penguasaan lebih berpihak kepada The Blues, West Ham juga beberapa kali berjaya mencipta situasi cemas buat pertahanan lawan namun aspek penyudah terus menghadirkan kekecewaan.

Kemasukkan Danny Ings bagi menggantikan Michail Antonio pada minit ke-67 menambahkan kualiti jentera serangan West Ham dan memaksa Chelsea tampil lebih berhati-hati dalam setiap gerakan yang diatur.
Minit ke-82, Tomas Soucek berjaya menceriakan penyokong tuan rumah buat seketika sebelum pengadil perlawanan, Craig Pawson membatalkan jaringannya kerana semakan pada Video Bantuan Pengadil (VAR) mendapati ada pemain West Ham berada di kedudukkan offside. – KOSMO! ONLINE.


Polis nyanyi lagu hari lahir, pencuri bangun tidur tersenyum
Oleh KOSMO!

11 Februari 2023, 8:00 pm
JAKARTA – Sebuah klip video tular di media sosial Indonesia memaparkan tindakan beberapa anggota polis menyanyikan lagu selamat hari lahir ketika membangunkan seorang penjenayah yang sedang tidur, lapor laman berita Suara.com.
Video itu dimuat naik dalam akaun Instagram @fakta.indo.
Berdasarkan rakaman, beberapa anggota polis yang berada di lokasi tempat seorang penjenayah bersembunyi memberikan ‘kejutan’ ketika membangunkan suspek.
Lelaki itu kelihatan masih keliru  ketika dia dikejutkan dan ditahan oleh beberapa anggota polis yang menyamar dengan berpakaian seperti orang awam.
Suspek dilihat tersenyum apabila polis menyanyikan lagu selamat hari lahir kepadanya.
Berdasarkan kapsyen hantaran tersebut, lelaki itu merupakan suspek kes kecurian besi, manakala tangkapan dibuat di sebuah kafe siber di Sumatera Selatan.

Rakaman tersebut mendapat perhatian orang ramai di ruangan komen.
“Haha dia pun teruja,” komen seorang netizen. – Agensi


Masalah teknikal pada sayap, punca pesawat mendarat cemas
Oleh CHERINE JON

11 Februari 2023, 4:58 pm
MIRI –  Sebuah pesawat Boeing 737 milik Malaysian Airlines (MAS) selamat melakukan pendaratan di Lapangan Terbang Miri pagi tadi, selepas berdepan detik cemas apabila mengalami masalah teknikal pada sayap.
Mengesahkan perkara itu, Menteri Pengangkutan Sarawak Dato Sri Lee Kim Shin berkata pesawat MH2574 yang berlepas dari Kuala Lumpur ke Miri itu membawa 101 penumpang dan kru, termasuk seorang bayi.
“Saya telah menerima laporan bahawa terdapat arahan bersiap sedia kerana berlaku masalah teknikal pada pesawat (masalah sayap).
“Semua agensi berkaitan telah dimaklumkan dan bersiap sedia,” katanya ketika dihubungi hari ini.
Menjelas lanjut, beliau berkata pesawat itu sepatutnya mendarat pada pukul 11.10 pagi namun hanya berjaya mendarat pada pukul 11.44 pagi, selepas beberapa kali cubaan melakukan pendaratan.
“Pesawat mendarat dengan selamat. Insiden tersebut tidak menjejaskan operasi lapangan terbang,” katanya. -KOSMO! ONLINE.


Abang ‘kereta buruk’ hantar bantuan untuk mangsa gempa bumi
Oleh KOSMO!

11 Februari 2023, 7:00 pm
ANKARA, Turkiye  – Seorang lelaki Azerbaijan berusia 33 tahun tular di media sosial kerana memandu sebuah kereta usang yang sarat membawa bantuan untuk mangsa gempa bumi di Turkiye, lapor portal berita Anadolu Agency semalam.
Lelaki tersebut, Sarvar Bashirli berkata, dia berasa perlu membantu mangsa gempa bumi tersebut yang dianggapnya sebagai saudaranya sendiri.
“Kami duduk bersama-sama iaitu saya dan sepupu saya pada hari gempa bumi berlaku di Turkiye (Isnin) dan memutuskan untuk membantu negara saudara kami ini,” kata Bashirli.
Menurutnya, keadaan ekonomi mereka teruk kerana terpaksa menjadi pelarian di tanah air sendiri di wilayah Karabakh, Azerbaijan.
Keesokan paginya, dia berkata, mereka menemui saudara-maranya yang juga pelarian dari Lachin iaitu wilayah di Azerbaijan tetapi berada di bawah penaklukan Armenia selama hampir tiga dekad.
Pertemuan itu diadakan dengan tujuan untuk mengumpulkan apa sahaja yang ada sebagai bantuan gempa bumi yang akan dihantar untuk penduduk Turkiye.

Sebelum ini, berlaku konflik Nagorno-Karabakh melibatkan etnik dan wilayah antara Armenia dan Azerbaijan sehingga menyebabkan perang berlaku antara kedua-dua negara tersebut.
Memandu kereta lama buatan 1981 miliknya yang sarat dengan barang seperti tilam di atas bumbung dan pelbagai bungkusan serta kotak diletakkan di dalam bonet yang tidak bertutup, Bashirli menghantar semua barangan itu ke pusat khas bagi mengumpulkan bantuan mangsa gempa bumi tersebut di ibu negara Azerbaijan, Baku.
“Kami menganggapnya sebagai kewajipan kami untuk menyokong rakyat Turkiye. Kami (Azerbaijan dan Turkiye) adalah dua negara tetapi satu bangsa. Kami melakukan apa yang perlu dilakukan. Kami melakukannya dan akan terus berbuat demikian,” katanya. – Agensi


Pesakit mental mengamuk guna pisau
Oleh ADNAN IBRAHIM

11 Februari 2023, 5:04 pm
KLUANG – Seorang lelaki mengamuk menggunakan sebilah pisau pemotong daging sebelum ditahan polis di Pekan Paloh dekat sini, petang semalam.
Ketua Polis Daerah Kluang, Asisten Komisioner Bahrin Mohd. Noh berkata, kejadian pada pukul 1.40 tengah hari itu dilaporkan orang awam sebelum anggota dikejarkan ke lokasi berkenaan.
Katanya, lelaki yang berusia 40 tahun itu bagaimapun berjaya ditenteramkan sebelum dirujuk ke Hospital Enche Besar Hajjah Khalsom di sini untuk tindakan lanjut.
“Hasil siasatan mendapati lelaki itu adalah pemegang kad pesakit mental, namun pemeriksaan di lokasi mendapati tiada kejadian jenayah berlaku.
“Tiada sebarang laporan polis dibuat oleh mana-mana individu terhadap lelaki itu,” katanya ketika dihubungi hari ini.
Terdahulu, tular rakaman video berdurasi 1 minit 36 saat yang memaparkan seorang lelaki memegang sebilah pisau sambil dikepung anggota polis. – KOSMO! ONLINE


Lelaki disebat 100 kali, jel 42 bulan kerana berzina
Oleh KOSMO!

11 Februari 2023, 6:00 pm
BANDA ACEH – Seorang lelaki di Kecamatan Julok, Kabupaten Aceh Timur dijatuhi hukuman 100 kali sebatan dan penjara 42 bulan setelah didapati bersalah melakukan zina dan menyebarkan gambar bogel kekasihnya, lapor portal berita MODUSACEH.CO kelmarin.
Hakim Mahkamah Syariah Idi membuat keputusan itu pada Isnin lalu setelah pemuda berkenaan yang berusia 20 tahun, melakukan perbuatan zina dengan kekasihnya berumur 17 tahun.
Maklumat yang diperoleh MODUSACEH.CO mendapati kekasihnya masih bersekolah di Sekolah Menengah Atas (SMA) dan kedua-dua mereka merupakan warga Kecamatan Julok, Aceh Timur.
Perbuatan zina itu dilakukan di tandas surau dan tempat-tempat lain manakala ia turut dirakam oleh tertuduh.
Peguam bela tertuduh, Zaid Al Adawi SH menyatakan pemuda tersebut sedia menerima hukuman yang dijatuhkan kepadanya.
“Mereka kemudian telah melakukan perdamaian keluarga. Pokoknya, terdakwa menerima keputusan itu,” kata Zaid, kepada MODUSACEH.CO kelmarin. – Agensi


Tiga cedera selepas wanita lontar botol asid di mahkamah
Oleh KOSMO!

11 Februari 2023, 7:30 pm
BANGKOK – Seorang wanita di Thailand melontar botol berisi asid ke arah seorang doktor haiwan di mahkamah selepas menyalahkan mangsa berhubung kematian anjing peliharaannya, lapor laman berita Thaiger.
Natthiyaporn, 25, mencederakan doktor haiwan bernama Kanchana, 30, di Mahkamah Wilayah Chaiyaphum di daerah Mueang, wilayah Isaan semalam.
Mangsa mengalami luka di muka dan lengan kanannya dalam kejadian itu yang turut mencederakan dua pegawai mahkamah.
Berdasarkan laporan, Natthiyaporn telah menghubungi klinik tempat Kanchana bekerja untuk mengadu mengenai kesihatan anjing peliharaannya.
Klinik itu bersetuju merawat anjing itu selepas mendapati ia menghidap penyakit radang usus yang serius. Kanchana kemudian menyuntik anjing itu dan mengesyorkan rawatan lanjut, tetapi ditolak oleh Natthiyaporn kerana dia mengalami kekangan kewangan.
Saluran televisyen Channel 7 melaporkan bahawa Natthiyaporn membayar untuk rawatan awal dan membawa anjing itu pulang, sebelum ia mati beberapa hari kemudian.

Natthiyaporn menyalahkan klinik tersebut atas kematian anjingnya. Dia menghubungi klinik itu untuk membuat aduan dan menyebarkan fitnah di media sosial.
Kanchana memfailkan aduan rasmi selepas fitnah itu tersebar. Natthiyaporn didakwa melanggar Seksyen 328 Akta Jenayah yang melarang perbuatan menghina seseorang melalui pengiklanan menggunakan dokumen, gambar, filem atau mesej.
Natthiyaporn kemudian mengancam untuk membunuh Kanchana dan seorang lagi doktor haiwan di klinik itu, serta pegawai di mahkamah. Ia menyebabkan Kanchana menolak permohonan ikat jaminnya di mahkamah.
Tindakan itu menyebabkan Natthiyaporn marah dan mengejar Kanchana. Dia kemudian melempar botol asid yang disembunyikan di dalam beg ke arah mangsa.
Natthiyaporn ditahan di Mahkamah Wilayah Chaiyaphum dan akan kekal di sana sehingga perbicaraan mahkamah seterusnya. – Agensi


Pengamal perubatan sangkal dakwaan Ali Puteh, bahan dijumpai untuk ‘pagar’ rumah
Oleh KOSMO!

11 Februari 2023, 6:26 pm
PETALING JAYA – Seorang pengamal perubatan menyangkal dakwaan pelawak, Ali Puteh yang mendakwa kakak ipar, Siti Norhidayah Mohd. Ali mengamalkan sihir dan ritual mistik.
Menerusi video yang dikongsi di aplikasi TikTok, pengamal perubatan yang dikenali sebagai Zaki Samsuddin itu menyatakan bahawa barang-barang yang ditemui Ali itu sebenarnya bahan untuk memagar rumah daripada gangguan syaitan.
Jelas beliau, kebiasaannya garam, lada hitam, daun bidara diguna pakai untuk tujuan memagar di rumah.
“Boleh jadi rumah itu baharu dipagar, tapi kebiasaannya, yang ditunjukkan Ali itu adalah kaedah atau bahan-bahan digunakan memagar rumah.
“Selain itu, balu arwah datang ke rumah bersama peguam dan peguam itu bukan seorang bomoh, tiada tanda-tanda sihir yang ada dekat situ,” katanya.
Mengulas lanjut kata Zaki, sekiranya Ali atau nama sebenar Syed Ali Mubarak Syed Mohd. Ridzuan mendakwa itu perbuatan sihir, dia akan menemui ayam, kain kuning yang terikat serta bangkai haiwan.

“Kalau sihir tu, mungkin Ali akan nampak selain daripada itu seperti ayam atau kain kuning yang terikat, binatang-binatang yang mati.
“Ada juga orang menggunakan garam sebagai satu sumber sihir tetapi seperti yang kita lihat menerusi video perkongsian Ali, ia tidak ke arah sihir kerana kita tidak nampak ia daripada bahan-bahan yang ditunjukkan itu,” ujarnya.
Semalam, pelawak berusia 33 tahun itu dalam temu bual dengan sebuah akhbar mendakwa Siti Norhidayah meninggalkan beberapa barang seperti garam kasar, limau dan lain-lain dipercayai untuk upacara tertentu.
Dakwa Ali lagi, wanita itu yang datang ke rumah arwah Abam di Gombak, Selangor dengan ditemani peguamnya mempunyai tujuan lain yang dapat dibuktikan menerusi penemuan barangan tersebut.
Daripada tinjauan Kosmo!, video berhubung dakwaan penemuan tersebut telah dibuang dalam Instagramnya.
Pada masa sama, Hidayah yang juga balu Abam berkongsi video menerusi TikTok mengenai kedatangannya ke rumah yang pernah didiami bersama suaminya itu tetapi tiada sesiapa membuka pintu walaupun sudah menunggu sejam.
Dalam hantaran tersebut, dia juga meminta pihak Ali menyegerakan bayaran sebanyak RM60,000 seperti diputuskan mahkamah pada 28 Disember tahun lalu berhubung keputusan rayuan kes saman fitnah.– KOSMO! ONLINE.


New Boyz syahdu imbau memori, dedah diari hati
Oleh HANISAH SELAMAT

11 Februari 2023, 5:27 pm
PETALING JAYA – Dikejar peminat dan dibaling telur antara suka duka pada era kegemilangan yang dikongsikan New Boyz kepada 750 penonton yang memenuhi PJ Performing Arts Centre (PJPAC), malam tadi.
Konsert New Boyz Sejarah Mungkin Berulang yang diadakan selama dua malam berturut-turut membuktikan janji kumpulan itu untuk bersatu menerusi sebuah persembahan mega akhirnya menjadi kenyataan.
Demi kepuasan serta memenuhi harapan peminat yang bersama mereka sejak album sulung ketika masih budak hingusan hingga masing-masing kini hampir mencecah usia 40-an, vokalisnya Tomok sanggup mengeluarkan kos sendiri.
Kepuasan penggemar yang membesar dengan lagu New Boyz tidak mampu diukur dengan wang ringgit melihatkan kesungguhan mereka apabila ada yang berpakaian sekolah sebagai simbol mengimbau kenangan zaman remaja.
Apatah lagi katalog dendangan meliputi seleksi hit dari zaman album berjudul nama kumpulan itu sendiri pada 1999 hingga buah tangan keenam mengajak penonton bergoyang bersama.
Seperti dizahirkan pemilik nama sebenar Shah Indrawan Ismail, 39, itu, konsert malam tadi didedikasikan untuk semua, sekali gus dijadikan sebagai pembuka langkah untuk persembahan lebih besar bersempena ulang tahun jubli perak kumpulannya.

“Sebenarnya sampai hari konsert, ramai bertanyakan tiket walaupun sebenarnya sudah habis dijual sejak November lalu.
“Perkara itu menunjukkan tanda positif kerana secara tidak langsung membuktikan New Boyz ada pengikut tersendiri kerana mempunyai katalog lagu hit yang banyak.
“Andai tiada aral memang kami merancang mengadakan konsert bersempena sambutan ulang tahun ke-25 pada 2024 yang tentu saja diadakan di lokasi lebih besar.
“Sudah pasti konsert mega seperti itu memerlukan sokongan penaja. Secara tidak langsung sambutan penonton pada malam ini (semalam) dan esok (hari ini) menunjukkan kami mampu menarik kehadiran penonton,” katanya usai konsert.
Secara kesuruhan, konsert dua malam berturut-turut New Boyz disaksikan sekitar 1,500 penonton termasuk peminat yang datang dari Indonesia, Singapura dan Brunei.
Selain Sejarah Mungkin Berulang, nuansa melankolik zaman bercinta turut disertai 19 lagu lain termasuk Marah Bukan Sifatku, Lukamu Lukaku Jua, Lolita, Ku Miliki Jua, Apa Kau Mau, Khilaf, Qyiam, Hanya Tinggal Sejarah dan Norkia.
Selain Tomok, New Boyz yang mencetus fenomena hingga ke Indonesia, Singapura dan Brunei pada penghujung 1990-an turut membariskan Jay, Lan, Zimi, Afiez, Zack dan Ristoe. – KOSMO ONLINE


Isteri tarik rambut ‘penyondol’ depan suami
Oleh KOSMO!

11 Februari 2023, 5:15 pm
JAKARTA – Sebuah klip video tular di media sosial Indonesia memaparkan insiden dua wanita bergaduh di tepi jalan, lapor laman berita Suara.com.
Pergaduhan berlaku selepas seorang wanita didakwa menangkap suaminya berjalan bersama wanita lain. Video itu dimuat naik dalam akaun Instagram @andreli_48.
Berdasarkan rakaman, seorang wanita memakai topi keledar dilihat menanggalkan tudung wanita yang didakwa menggoda suaminya.
Dia menarik rambut wanita tersebut dan membawanya ke hadapan sebuah kedai serbaneka sebelum dipegang oleh wanita lain yang memakai skarf berwarna coklat.
Wanita berskarf itu didakwa sedang mengawal lelaki berkopiah itu yang dituduh berlaku curang.
Pergaduhan reda apabila seorang lelaki menghampiri mereka. Kejadian dikatakan berlaku di Jawa Tengah, Indonesia.

“Isteri sah tangkap suami berjalan dengan perempuan lain,” demikian kapsyen video tersebut.
Rakaman berkenaan mendapat perhatian orang ramai di ruangan komen.
“Padahal suaminya yang curang,” komen seorang netizen. – Agensi


Isteri bakar wanita didakwa kekasih suaminya
Oleh KOSMO!

11 Februari 2023, 6:30 pm
HANOI, Vietnam – Polis menahan seorang isteri berusia 23 tahun atas dakwaan cubaan membunuh selepas dia membakar wanita lain kerana dituduh menjalinkan hubungan sulit dengan suaminya, lapor portal berita VNEXPRESS kelmarin.
Ibu mertua isteri tersebut turut ditahan selepas rakaman video insiden tersebar di media sosial pada 26 Januari lalu. Kejadian itu berlaku di Daerah Duy Xuyen, Wilayah Quang Nam.
Dalam video itu, dua orang wanita menyerang mangsa di kawasan perumahan sebelum salah seorang daripada mereka menuang petrol ke atas tubuhnya dan menyalakan api.
Wanita itu dilihat terbakar kira-kira 20 saat sebelum beberapa saksi bertindak memadamkan api dan menghantar mangsa ke sebuah hospital tempatan untuk mendapatkan rawatan kecemasan.
Menurut polis, Phuong percaya suaminya menjalin hubungan sulit dengan wanita berusia 28 tahun itu yang berasal dari Da Nang yang berjiran dengan Quang Nam.
Pada pagi 26 Januari lalu, si isteri mendapati suaminya membawa wanita itu keluar dari sebuah bar karaoke, menyebabkan wanita tersebut bersama ibu mentuannya bertindak memukul mangsa.

Si isteri itu kemudian mencurahkan 1.5 liter petrol sebelum membakar wanita tersebut. – Agensi


Ainul Mardhiah semakin sihat, hanya jalani terapi sonotron
Oleh KOSMO!

11 Februari 2023, 6:23 pm
PETALING JAYA – Tahap kesihatan Ainul Mardhiah Ahmad Safiuddin kini dilaporkan semakin baik dan sangat berbeza dengan sebelum ini.
Berkongsi kisah kanak-kanak yang pernah menghidap kanser mulut Germ Cell Tumor, bapanya Ahmad Safiuddin Abdul Razak berkata, anaknya itu kini kelihatan lebih ceria dan lebih aktif berbanding sebelum ini.
Tambah beliau, anaknya itu kini hanya menjalani terapi sonotron untuk mencairkan kahak dua kali seminggu di sebuah klinik di Duyong, Melaka.
“Ainul tengah tunggu nama kena panggil. Seminggu dua kali Ainul buat terapi sonotron di Klinik Dr. Fauziah, Duyong Melaka.
“Alhamdulillah, banyak improvement, Ainul ni guna trachy, dengan keadaan dia yang masih belum lancar menelan lagi, so dalam paru paru dia memang banyak kahak,”tulisnya di laman Facebook semalam.
Mengulas lanjut, Ahmad Safiuddin berkata, terapi Sonotron dapat bantu cairkan kahak.

“Nampak perbezaannya dulu dan sekarang,” katanya.
Sebelum ini, Kosmo! melaporkan Ainul Mardhiah beberapa kali dimasukkan ke hospital dan dirawat di Unit Rawatan Rapi Pediatrik (PICU) kerana jangkitan kuman serta turut mengalami serangan sawan berulang beberapa kali.-KOSMO! ONLINE.


Cuaca buruk di 10 negeri petang ini
Oleh KOSMO!

11 Februari 2023, 4:36 pm
PETALING JAYA – Beberapa kawasan di 10 buah negeri dijangka mengalami hujan lebat, ribut petir beserta angin kencang sehingga lewat petang hari ini.
Jabatan Meterologi Malaysia (MetMalaysia) dalam satu kenyataan di laman Facebook berkata, antara negeri yang terlibat adalah Kedah, Pulau Pinang, Perak, Pahang dan Selangor.
Turut terlibat adalah Wilayah Persekutuan Kuala Lumpur, Putrajaya, Negeri Sembilan, Melaka dan Johor.
“Di Kedah ia melibatkan kawasan sekitar Bandar Baharu, manakala Pulau Pinang adalah Seberang Perai Selatan. Bagi negeri Perak ia membabitkan daerah Kerian, Larut, Matang Dan Selama, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.
“Untuk Pahang pula, ramalan sama turut dikeluarkan untuk kawasan sekitar Jerantut, Maran, Kuantan, Pekan dan Rompin,”ujar MetMalaysia.
Kata MetMalaysia, hampir semua kawasan di empat iaitu Kuala Lumpur, Selangor, Putrajaya dan Melaka diramal mengalami hujan lebat serta ribut petir petang ini.

“Bagi Negeri Sembilan pula, ia membabitkan kawasan Jelebu, Seremban, Port Dickson, Kuala Pilah dan Rembau, manakala di Johor ia melibatkan satu daerah iaitu Segamat.
“Keadaan cuaca itu dijangka berlarutan sehingga pukul 7 petang nanti,”jelasnya.-KOSMO! ONLINE


Tiga beranak dicekup berkhalwat dengan dua lelaki
Oleh DIYANATUL ATIQAH ZAKARYA

11 Februari 2023, 4:53 pm
JASIN – Perbuatan seorang ibu tunggal dan dua anak perempuannya bersekedudukan dengan dua lelaki bukan mahram terbongkar selepas dicekup penguat kuasa di kediaman mereka di Lipat Kajang, di sini, malam tadi.
Dalam serbuan kira-kira pukul 12.30 tengah malam itu, wanita berusia 49 tahun dan dua anaknya masing-masing berusia 19 serta 20 tahun ditahan bersama-sama dua lelaki oleh penguat kuasa Jabatan Agama Islam Melaka (JAIM).
Pengarah JAIM, Datuk Che Sukri Che Mat berkata, serbuan itu dilakukan selepas pihaknya menerima aduan daripada orang awam.
“Ketika serbuan dilakukan, keluarga itu mengambil masa kira-kira 15 minit untuk membuka pintu.
“Pemeriksaan di dalam rumah itu kemudian menemui dua lelaki yang mendakwa mereka adalah saudara jauh kepada keluarga berkenaan, namun perkara itu tidak dapat dibuktikan,” katanya.
Tambahnya, lelaki itu juga memberitahu telah mendapat keizinan wanita berkenaan untuk menetap di rumah tersebut.

“Wanita itu yang bekerja dengan sebuah syarikat kontraktor dan dua anak perempuannya serta lelaki terlibat telah ditahan untuk dibawa ke pejabat JAIM.
“Kesemua mereka akan disiasat mengikut Seksyen 53 Enakmen Kesalahan Syariah Negeri Melaka 1991 kerana bersekediaman mendatangkan syak,” katanya. -KOSMO! ONLINE.


Pelajar serah diri selepas buang makanan dalam sungai
Oleh AZMI NORDIN

11 Februari 2023, 4:41 pm
SUBANG JAYA – Seorang pelajar yang tular dalam sebuah rakaman video kerana tindakannya membuang sampah ke dalam Sungai Penaga, Bandar Sunway di sini ditahan, semalam.
Video berdurasi 35 saat itu yang dikesan menerusi Tik Tok memaparkan seorang lelaki menaiki sebuah kereta jenis Perodua Ativa berwarna merah dirakam membuang sampah ke dalam sungai tersebut, kelmarin.
Ketua Polis daerah Subang Jaya, Asisten Komisioner Wan Azlan Wan Mamat berkata, suspek merupakan seorang lelaki tempatan berusia 19 tahun kemudian tampil menyerah diri, semalam.
“Temu bual ke atas suspek mendapati barangan yang dibuang ke sungai adalah makanan iaitu manisan ladu dan Barfi dalam kegunaan acara sembahyang.
“Kes disiasat di bawah Peraturan 10 Kaedah-Kaedah Lalu Lintas Jalan 1959 kerana membuang barang keluar dari kenderaan yang membawa hukuman denda sehingga RM300,” katanya dalam kenyataan hari. KOSMO! ONLINE.


Reman pembantu tukang masak sebabkan kematian majikan disambung
Oleh MOHD. RAFIE AZIMI

11 Februari 2023, 4:51 pm
ALOR SETAR – Tempoh reman seorang pembantu tukang masak yang disyaki menyebabkan kematian majikannya di sebuah restoran di Jalan Stadium di sini minggu lalu disambung sehingga 16 Februari ini.
Ketua Polis Daerah Kota Setar, Asisten Komisioner Ahmad Shukri Mat Akhir berkata, tempoh reman selama tujuh hari ke atas suspek sebelum ini berakhir hari ini.
“Reman disambung bagi membolehkan siasatan terhadap kes tersebut diteruskan,” katanya di sini hari ini.
Pada 4 Februari lalu, seorang lelaki berusia 68 tahun yang merupakan pemilik restoran rebah setelah bergaduh dengan pekerjanya yang juga pembantu tukang masak.
Dalam kejadian kira-kira pukul 5.15 petang itu, kedua-dua mereka dipercayai berbalah susulan perselisihan faham antara anak mangsa dan isteri suspek berkaitan bekas peralatan makanan yang sudah dicuci di restoran tersebut.
Difahamkan berlaku perang mulut antara dua lelaki terbabit sebelum mangsa turut diserang dengan menggunakan kayu dan ditumbuk.

Pergaduhan antara mereka berjaya dileraikan, namun mangsa dikatakan rebah sebelum disahkan meninggal dunia. – KOSMO! ONLINE


Rujuk peguam jika akaun masih beku – Muhyiddin
Oleh MOHD. HUSNI MOHD. NOOR

11 Februari 2023, 4:05 pm
PUTRAJAYA – Parti Pribumi Bersatu Malaysia (Bersatu) akan merujuk kepada peguam parti bagi tindakan selanjutnya jika akaun parti mereka masih dibekukan.
Presidennya, Tan Sri Muhyiddin Yassin berkata, beliau percaya akaun yang dibekukan itu ada asas untuk dilepaskan dan dicairkan semula.
Beliau berkata, pihaknya sudah menghantar surat rayuan kepada Suruhanjaya Pencegahan Rasuah Malaysia (SPRM) bagi melepaskan akaun itu beberapa hari lalu.
“Kita sudah hantar surat kepada Ketua Pesuruhjaya SPRM, Tan Sri Azam Baki supaya mempertimbangkan rayuan ini dalam tempoh 14 hari.
“Saya yakin SPRM adalah badan profesional dan agensi itu tidak akan tunduk kepada tekanan mana-mana pihak termasuk parti pemerintah,” katanya ketika ditemui pada Majlis Kesyukuran Ahli Parlimen Putrajaya, Datuk Dr Radzi Jidin di sini hari ini.
Katanya, beliau berharap akaun parti dicairkan semula untuk memudahkan urusan parti terutama Perikatan Nasional (PN) bagi persiapan pilihan raya negeri (PRN).

“Kami akui tindakan pembekuan parti itu merencatkan usaha partinya untuk mengatur persediaan menjelang PRN,” jelasnya. – KOSMO! ONLINE


Isu IDME: KPM akan umum tindakan baharu minggu hadapan
Oleh NOR AINNA HAMZAH

11 Februari 2023, 4:21 pm
SEREMBAN – Satu tindakan baharu akan diumumkan Kementerian Pendidikan (KPM) bagi mengatasi masalah yang dihadapi oleh guru-guru dalam isu penggunaan sistem Pengurusan Identiti (IDME) pada minggu hadapan.
Menterinya, Fadhlina Sidek berkata, sistem berkenaan telah ditutup sepanjang hujung minggu ini dan dalam pada waktu itu beberapa langkah akan diambil supaya ia dibaiki dengan segera.
“Saya telah arahkan untuk sistem ini ditangguhkan untuk hujung minggu ini supaya semua pihak dapat bertenang seketika. Di samping itu langkah-langkah tertentu diambil bagi memastikan sistem ini dibaiki dengan segera, saya fikir kami tidak kompromi soal sistem ini.
“Sepanjang hujung minggu ini ia akan ditangguhkan dan pada hari Isnin ini ada tindakan baharu yang akan diumumkan,” katanya kepada pemberita selepas merasmikan Festival Bakat Prasekolah Peringkat Negeri Sembilan Tahun 2023 di sini hari ini.
Fadhlina berkata demikian bagi mengulas gesaan Kesatuan Perkhidmatan Perguruan Kebangsaan Semenanjung Malaysia (NUTP) supaya pihak Kementerian Pendidikan menangguhkan penggunaan sistem IDME yang belum stabil sehingga didakwa menyusahkan guru-guru untuk melaksanakannya.


8 maut Genting: Chong Beh sempat Wechat anak
Oleh NORUL AKMA MOHD.ZAIN

11 Februari 2023, 4:46 pm
SEBERANG PERAI – Salah seorang mangsa yang terkorban dalam tragedi van persiaran yang terbabas ketika menuruni Genting Highlands, di Pahang Rabu lalu, Chew Chong Beh, 73, sebelum itu dikatakan sempat berhubung dengan anaknya melalui aplikasi Wechat.
Anak keduanya, Ong Seow Hooi, 43, berkata, dia tidak menyangka mesej ibunya itu merupakan yang terakhir sebelum dia meninggalkan mereka adik-beradik buat selama-lamanya.
“Sebelum kejadian, saya ada menghubungi ibu melalui aplikasi Wechat dan dia mengatakan mungkin akan sampai (Pulau Pinang) lewat. Itulah kali terakhir kami berhubung,” katanya dalam nada sebak ketika ditemui di kediaman mereka di Taman Jambu, Bukit Mertajam di sini hari ini.
Beritahu Seow Hooi,sebelum kejadian, ibunya tidak menunjukkan sebarang tanda-tanda yang luar biasa atau pelik sebelum bercuti ke Genting Highlands.
“Tiada yang pelik. Namun, kehilangannya amat dirasai kerana ibu merupakan seorang yang mesra dan ceria dalam kalangan keluarga, jiran tetangga dan rakan-rakan.
“Semasa hayat ibu, dia seorang yang gemar bersiar-siar sambil berbasikal hampir setiap pagi di kawasan sekitar Machang Bubok dan Kampung Bukit Teh. Ibu juga disifatkan sebagai orang yang mudah didekati.

“Selain itu, ibu suka minum kopi dengan kawan-kawan dan gemar beli nasi lemak dari kenalan Melayu. Sememangnya berita kematiannya amat mengejutkan kami sekeluarga serta rakan-rakan terdekat,” ujarnya lagi.
Tambahnya lagi, dia juga tidak dapat menahan kesedihan apabila melihat keadaan mendiang ibunya dengan terdapat banyak kesan calar pada badan semasa melakukan proses pengecaman di Hospital Kuala Lumpur (HKL) baru-baru ini.
Mayat Chong Beh akan dikebumikan di Tanah Perkuburan Cina Machang Bubok, Bukit Mertajam dalam masa terdekat.
Terdahulu, Ketua Menteri Pulau Pinang Chow Kon Yeow turut menziarahi keluarga mendiang Chong Beh di samping turut menghulurkan sumbangan sebanyak RM2,000. -KOSMO! ONLINE.


Pejuang sudah tersasar daripada matlamat asal penubuhan
Oleh MOHD. HUSNI MOHD. NOOR

11 Februari 2023, 4:57 pm
PUTRAJAYA – Bekas Perdana Menteri, Tun Dr. Mahathir Mohamad menyifatkan asas perjuangan Parti Pejuang Tanah Air (Pejuang) sudah tersasar daripada matlamat asal penubuhannya.
Katanya, tindakan Pejuang untuk keluar daripada Gerakan Tanah Air (GTA) juga seolah-olah seperti ‘menolak’ dirinya yang juga Pengerusi Penaja GTA dan ahli Pejuang.
“Pejuang sudah tolak GTA, maknanya dia (Pejuang) tolak saya sekali la. Saya bersama GTA dan Pejuang sejak dahulu (awal penubuhan) lagi.
“Saya melihat aliran Pejuang sudah nampak lain sikit sekarang. Sebab itu saya letak jawatan dan keluar daripada Pejuang,” katanya ketika ditemui pada satu program di Yayasan Kepimpinan Perdana di sini hari ini.
Ditanya mengenai perancangan seterusnya selepas keluar daripada Pejuang, Dr. Mahathir berkata, beliau mahu mengukuhkan GTA, malah bersedia menerima sesiapa sahaja yang bersih dan mempunyai idealogi sama untuk berjuang demi bangsa, negara dan agama.
“(Gabungan lain) kalau nak bekerjasama kita terima, kita akan terima sesiapa sahaja yang bersih. Setakat ini, kita tidak menerima mana-mana permohonan daripada sesiapa lagi,” katanya.

Semalam, Setiausaha Agung Pejuang, Datuk Amiruddin Hamzah mengumumkan Dr. Mahathir bersama 12 ahli lain memutuskan untuk keluar daripada parti itu. – KOSMO! ONLINE


Sindiket pelacuran didalangi ‘Mummy Indonesia’ tumpas
Oleh MOHD RIDZAUDDIN ROSLAN

11 Februari 2023, 4:45 pm
PUTRAJAYA – Taktik sebuah sindiket didalangi seorang wanita warga negara Indonesia digelar ‘Mummy’ yang berperanan menjaga dan menguruskan wanita-wanita warga asing menjalankan aktiviti pelacuran dengan caj antara RM400 hingga RM500 sejam tumpas Khamis lalu.
Ketua Pengarah Imigresen, Datuk Seri Khairul Dzaimee Daud berkata, sindiket itu berjaya ditumpaskan dalam operasi penguatkuasaan yang dijalankan di sekitar Kuala Lumpur dan Selangor pada 9 Februari lalu.
“Jabatan Imigresen Malaysia (JIM) berjaya menumpaskan satu sindiket pelacuran yang didalangi warga asing dan menahan 36 individu.
“Pasukan operasi menyerbu tiga buah pusat hiburan dan rumah transit di Selangor serta Kuala Lumpur, hasilnya seramai 36 orang individu berusia antara 18 hingga 34 tahun ditahan.
“Mereka yang ditahan terdiri daripada 27 wanita Indonesia, dua wanita Vietnam, empat wanita Thailand, seorang lelaki Bangladesh yang merupakan pelanggan selain dua lelaki tempatan penjaga premis,” katanya dalam satu kenyataan di sini tadi.
Mengulas lanjut katanya, wanita terbabit dilaporkan masuk ke Malaysia menggunakan Pas Lawatan Sosial yang diberikan untuk tujuan melancong tetapi menyalahgunakannya demi menjalankan aktiviti tidak bermoral.

“Selain itu, mereka ditahan turut dikesan menggunakan Pas Lawatan Sosial (pasangan kepada warga negara), Pas Lawatan Sosial (pengiring kepada pesakit), Pas Penggajian sebagai terapi spa selain memiliki dokumen Akuan Penerimaan bagi urusan Program Rekalibrasi Tenaga Kerja (RTK),” katanya.
Menurutnya, sindiket juga dilaporkan berjaya mengaut keuntungan dianggarkan sebanyak RM2.8 juta dengan menggunakan modus operandi menjanjikan pekerjaan untuk dijadikan pekerja seks.
“Bagi urusan kemasukan wanita terbabit, mereka dipercayai perlu membayar antara RM5,000 hingga RM6,000 kepada pihak ejen.
“Semakan melalui sistem JIM ke atas semua tahanan mendapati lima orang warga asing terdiri daripada seorang wanita Vietnam dan empat wanita Indonesia turut berada dalam senarai hitam,” tegasnya.
Jelasnya Khairul Dzaimee, pelanggan juga perlu membayar antara RM400 hingga RM500 sejam
bagi mendapatkan perkhidmatan seks yang ditawarkan antara pukul 10 malam hingga 3 pagi.
“Pelanggan perlu membuat tempahan terlebih dahulu bagi mendapatkan perkhidmatan tersebut melalui aplikasi WhatsApp atau Telegram,” jelasnya.
Mereka yang diperiksa dan ditahan disyaki melakukan kesalahan di bawah Akta Imigresen 1959/63, Akta Pemerdagangan Orang dan Anti Penyeludupan Migran (ATIPSOM) serta Peraturan-Peraturan Imigresen 1963.
Kesemua tahanan warganegara asing telah ditahan di Depot Imigresen Semenyih, Selangor, manakala dua lagi suspek warganegara Malaysia ditahan untuk siasatan di bawah akta sama. – KOSMO! ONLINE


Siasatan isu video tular guru minta pelajar tukar agama selesai – Fadlina
Oleh NOR AINNA HAMZAH

11 Februari 2023, 4:13 pm
SEREMBAN – Siasatan berhubung isu video tular di laman sosial Facebook berkaitan dakwaan guru meminta murid menukar agama sudah selesai dilaksanakan.
Menteri Pendidikan, Fadhlina Sidek berkata, pihaknya kini sedang menunggu jawapan keseluruhan siasatan daripada pihak Jabatan Pendidikan Wilayah Persekutuan Kuala Lumpur (JPWPKL).
“Siasatan telah pun selesai dari segi siasatan, tunggu jawapan keseluruhan siasatan pihak Jabatan Pendidikan Wilayah Persekutuan Kuala Lumpur.
“Tidak ada ruang untuk diskrimnasi dan persendaan agama dalam ruang sistem pendidikan kita,” katanya kepada pemberita selepas merasmikan Festival Bakat Prasekolah Peringkat Negeri Sembilan Tahun 2023 di sini, hari ini.
Fadhlina berkata demikian bagi mengulas situasi isu berkenaan yang tular sejak Rabu lalu.
Sebelum itu, tular di Facebook video sidang media keluarga pelajar tingkatan tiga sebuah sekolah menengah di Kuala Lumpur yang ditemani pengerusi Persatuan Agamam Ani Hindu Malaysia, Arun Dorasamy mendakwa seorang guru menggalak anak mereka memeluk Islam.

Ibu pelajar yang hanya dikenali sebagai Vasan berkata, anaknya memberitahu gurunya mendakwa ia (menukar agama) akan meningkatkan peluangnya untuk menjadi pemain bola sepak kebangsaan. – KOSMO! ONLINE


Motosikal bapa kena tarik, cikgu Fadli ‘belanja’ motosikal baharu
Oleh KOSMO!

11 Februari 2023, 3:07 pm
PETALING JAYA – Berat mata memandang, berat lagi bahu memikul. Itu nasib dialami oleh sebuah keluarga apabila terpaksa berjalan lebih lapan kilometer sehari agar anak mereka dapat menimba ilmu.
Sebelum ini, keluarga tersebut mempunyai sebuah motosikal, namun sejak beberapa minggu lalu, motosikal mereka ditarik oleh pihak bank selepas lebih empat bulan tidak menjelaskan ansuran bulanan.
Berkongsi kisah sedih itu, Mohd. Fadli Salleh atau lebih dikenali Cikgu Fadli berkata, bapa kepada keluarga tersebut adalah seorang penghantar makanan, namun selepas motosikal ‘ditarik’ dia tidak mampu meneruskan pekerjaan itu.
Jelas Fadli, pekerjaan bapa tersebut adalah pendapatan utama keluarga dan motosikal itu juga digunakan untuk mengambil dan menghantar anak ke sekolah.
“Motosikal si ayah kena tarik beberapa minggu lepas akibat tertunggak empat bulan. Masa tu dia tengah buat ‘job grab’. Sumber pendapatan utama keluarga.
“Lepas hantar barang, pergi tempat ‘parking’, motosikal hilang. Ada orang bagi surat tunggakan beribu jumlahnya. Terduduk si ayah, motosikal kenderaan utama untuk cari makan kena tarik,” tulisnya di laman Facebook.

Fadli berkata, walaupun tiada motosikal bapa tersebut tetap menghantar anak-anak mereka ke sekolah dan pada hari orentiasi semalam lelaki tersebut bersama isterinya datang mendengar taklimat dan tunggu sampai habis program.
Ujarnya, tidak ramai ayah yang sanggup datang hari orientasi, biasanya wakil ibu sahaja.
“Bagus semangat si ayah walau dia sendiri tak ada SPM (Sijil Pelajaran Malaysia). Aku cukup suka orang seperti ini, menjaga hak anak-anak dan pentingkan pelajaran.
“Habis program tadi, aku suruh dia tunggu depan pagar sekolah. Aku hantar keluarga mereka pulang, sebaik dia nak turun aku tahan, abang ikut saya, kakak dan anak naik rumah lah,” ujarnya.
Menurut Fadli dia telah membawa lelaki itu ke sebuah kedai motosikal di Batu Caves dan telah membeli sebuah motosikal baharu untuk keluarga terbabit.
“Masa pulang tadi, berkali-kali dia ucap terima kasih cikgu, saya tak tahu nak balas budi cikgu macam mana, saya doakan cikgu terus murah rezeki.
“Budi ini bukan untuk dibalas. Budi ini untuk abang kembalikan pada orang lain bila abang senang sikit di hari akan datang. Dan sumbangan ini bukan dari poket saya seorang. Doakan semua penyumbang ya,” katanya. – KOSMO! ONLINE


Jangan bergantung pekerja asing dalam pekerjaan – Awar
Oleh MUHAMMAD NAJIEB AHMAD FUAD

11 Februari 2023, 2:38 pm
KUALA LUMPUR – Negara perlu melakukan perubahan dan tidak terlalu bergantung terhadap pekerja asing dalam sektor pekerjaan, kata Perdana Menteri, Datuk Seri Anwar Ibrahim
Anwar berkata, langkah itu bagi memberi lebih banyak peluang kepada rakyat tempatan memperoleh pekerjaan dengan gaji yang setimpal dalam beberapa sektor pekerjaan di negara ini.
“Jangan kita anggap pengambilan pekerja asing itu sebagai satu fenomena yang tetap, harus ada langkah-langkah seperti yang saya sebut, ada syarikat di bawah Permodalan Nasional Berhad (PNB) yang guna mekanisasi dan akibatnya pekerja tempatan itu masuk, tentu gaji lebih tinggi kerana mekanisasi.
“Ada usaha majikan dan kalau perlu kalau kita gunakan insentif tambahan untuk meminta majikan membuat penyesuaian dan pekerja tempatan senang menerima dengan gaji yang lebih tinggi, ” katanya.
Beliau berkata demikian kepada pemberita selepas melancarkan Skim Keselamatan Sosial Suri Rumah dan Karnival Kerjaya MYFutureJobs di Pusat Konvensyen Kuala Lumpur, di sini hari ini.
Dalam hal ini juga, jelas Anwar lagi kerajaan perlu bekerjasama rapat dengan kementerian berkaitan bagi menyelesaikan isu pengambilan pekerja asing.

Tambahnya, majikan perlu mencari penyelesaian agar tidak berlaku isu pengurangan pekerja sehingga merencatkan operasi sesebuah syarikat.
“Ladang-ladang, syarikat, restoran mengeluh kerana kurang pekerja, tunggu bertahun-bertahun, ladang pengeluaran terhambat, restoran ribuan ditutup. Kita masih tunggu keputusan cari pekerja tempatan, ia mesti dikaji dan dicari,” ujarnya. – KOSMO! ONLINE


KPM beri keutamaan tangani isu kemiskinan malnutrisi
Oleh MOHD RIDZAUDDIN ROSLAN

11 Februari 2023, 3:59 pm
PUTRAJAYA – Kementerian Pendidikan (KPM) membulatkan tekad untuk menangani isu kemiskinan malnutrisi yang dihadapi kanak-kanak sekolah berikutan dilihat mampu memberi kesan kepada teras pertumbuhan fizikal dan kognitif kumpulan berkenaan.
Menterinya, Fadhlina Sidek berkata, perkara itu akan menjadi keutamaan KPM dengan turut berharap agar isu malnutrisi dalam kalangan murid dapat diatasi sejak peringkat awal umur persekolahan.
“Kemiskinan malnutrisi dihadapi kanak-kanak sekolah mampu memberi kesan kepada teras pertumbuhan fizikal dan kognitif mereka, maka ia menjadi keutamaan kami di KPM untuk menanganinya.
“Justeru saya bersama Nurul Izzah Anwar serta pegawai nutrisi telah turun ke Sekolah Kebangsaan Sungai Serai, Hulu Langat bagi melihat sendiri menu Rancangan Makanan Tambahan (RMT) yang disediakan pihak kantin sekolah,” katanya dalam ciapan Twitter tadi.
Fadhlina berkata, KPM juga sentiasa berusaha ke arah penambahbaikan program itu yang mana ia diharapkan dapat membantu mengatasi isu malnutrisi dan kemiskinan murid di peringkat umur awal persekolahan.
“Adalah menjadi harapan KPM dan dalam unjuran belanjawan negara di masa hadapan, aspek nutrisi serta pemakanan sihat untuk kanak-kanak menjadi keutamaan dalam pembinaan Negara Madani,” jelasnya. – KOSMO! ONLINE


Puteri Sarah dituduh bercuti, bayar peguam guna duit Syamsul
Oleh NUR AL-FAIRUZA SYARFA NOR SAIDI

11 Februari 2023, 2:25 pm
PETALING JAYA – Masih berlarutan sehingga ke hari ini, kemelut antara Puteri Sarah dengan Ira Kazar terus memanas selepas ahli keluarga madunya itu mengganggu ketenteraman dan keseronokannya yang sedang bercuti di Dubai bersama anak-anak.
Menerusi perkongsian dalam InstaStory, pelakon itu menyangkal dakwaan seorang ahli keluarga Ira dipercayai abangnya yang mengatakan kos guaman yang dilantik bagi menguruskan kesnya bersama Syamsul Yusof dibiayai suami dan ayah mentuanya, Datuk Yusof Haslam.
“Senang-senang sahaja belah sana (keluarga Ira Kazar) bercerita peguam saya dibayar oleh Syamsul dan ayah mentua saya.
“Saya pergi umrah dan bercuti luar negara pun mereka kata Syamsul yang bayar. Kalian pasti?” tulisnya.
Enggan namanya sewenang-wenangnya diburukkan, Sarah menegaskan bahawa segala perkara yang dilakukan seperti bercuti dan membiayai peguam adalah hasil kerja keras sendiri yang dilakukan selama ini.
“Subhanallah. Jiwa-jiwa ini tidak aman lagikah? Saya masih di Dubai bergembira di sini dan netizen menunjukkan saya perkara ini.

“Allah mengetahui bagaimana saya bekerja keras berlawan untuk kebenaran saya.
“Allah juga tahu kerja keras saya mencari wang. Siang malam bersengkang mata mencari rezeki,” luahnya.
Menerusi perkongsian lain, pelakon drama Melastik Ke Hatimu itu turut menyeru pihak berkenaan untuk tampil berbincang dengan peguamnya jika ada ketidakpuasan hati selain menyuruh madunya ‘duduk diam-diam’ setelah berjaya memiliki suaminya.
“Kalau tidak puas hati cakap dengan peguam saya. Mula-mula bapa, selepas itu kakak. Sekarang abang pula.
“Selepas ini siapa pula yang akan mengeluarkan kenyataan. Kenapa dengan satu keluarga ini?
“Dah dapat Syamsul duduk diam-diamlah. Sudah kena perintah injuksi masih tidak boleh berhenti lagi? Kalian mahu apa sebenarnya?” ujarnya.
Sebelum ini, Sarah memfailkan penceraian terhadap Syamsul di Mahkamah Rendah Syariah Kuala Lumpur selepas empat tahun berdepan konflik rumah tangga akibat gangguan orang ketiga.
Kes tersebut akan disambung pada 7 Mac depan.
Sarah dan Syamsul mendirikan rumah tangga pada 8 Mac 2014 dan hasil perkahwinan mereka dikurniakan dua cahaya mata iaitu Syaikhul Islam, 6 dan Sumayyah yang berusia lima tahun.
Perkahwinan mereka diuji apabila Syamsul mendedahkan bahawa dia telah bernikah dengan anak pelakon veteran, Kazar Saisi iaitu Ira Kazar pada 6 Januari lalu. – KOSMO! ONLINE


280 pemilik motosikal Ducati berkonvoi ke Kuantan
Oleh KOSMO!

11 Februari 2023, 2:25 pm
PETALING JAYA – Lebih 280 pemilik motosikal jenis Ducati Panigale berkumpul di perhimpunan terbesar Panigale 2023 yang dianjurkan oleh Panigale Kingdom di Zenith Hotel, Kuantan hari ini.
Menurut jawatankuasa penganjur, Datuk Nazir Hussin Akhtar Hussin berkata, acara tersebut merupakan pembuka tirai bagi tahun dan ia turut disertai oleh penunggang ujian MotoGP Ducati, Michele Pio Pirro.
Jelasnya, sebelum berlepas ke Kuantan, peserta konvoi bersama Pirro telah berhimpun di Madani Bikes, Kuala Lumpur sebelum bertolak ke Pahang.

“Panigale Kingdom amat bertuah dengan kehadiran Michele Pio Pirro dan kesudian beliau untuk sama-sama menunggang bersama kami ke Kuantan. Bukan mudah untuk mana-mana kelab motosikal mendapat pengalaman sebegini.
“Acara hari ini merupakan permulaan yang baik bagi kelab kami dan akan ada pelbagai lagi acara menarik yang telah kami susun sepanjang tahun ini,” katanya dalam satu kenyataan di sini hari ini.
Mengulas lanjut, Nazir Hussin berkata, program terbabit turut mendapat kerjasama daripada Jabatan Siasatan dan Penguatkuasaan Trafik (JSPT) Bukit Aman. – KOSMO! ONLINE


249,044 pemohon dapat kerja melalui MyFutureJobs
Oleh MUHAMMAD NAJIEB AHMAD FUAD

11 Februari 2023, 2:57 pm
KUALA LUMPUR – Seramai 294,044 daripada 879,601 pencari kerja berjaya memperoleh pekerjaan melalui portal pekerjaan MyFutureJobs di bawah kendalian Pertubuhan Keselamatan Sosial (Perkeso) pada tahun lalu.
Menteri Sumber Manusia, V. Sivakumar berkata, perkembangan itu selaras dengan pengukuhan pasaran buruh tempatan yang terus menjana peluang pekerjaan berkualiti untuk bakat tempatan serta menyumbang kepada pembangunan ekonomi negara.
“Perkhidmatan pekerjaan dan pelbagai Program Pasaran Buruh Aktif yang dilaksanakan Perkeso menerusi portal pekerjaan MYFutureJobs akan terus memainkan peranan penting dalam memperkasakan pasaran buruh negara dan membantu rakyat memperoleh pekerjaan.
“Hasil daripada inisiatif yang dilaksanakan, kita dapat lihat pasaran buruh Malaysia bertambah baik pada suku ketiga 2022, berikutan peralihan negara ke fasa endemik, disokong oleh pengukuhan permintaan domestik dan pembukaan semula sempadan negara,” katanya.
Beliau berkata demikian ketika berucap pada Majlis Pelancaran Skim Keselamatan Sosial Suri Rumah dan Karnival Kerjaya MYFutureJobs 2023 di Pusat Konvensyen Kuala Lumpur (KLCC), hari ini.
Turut hadir, Perdana Menteri, Datuk Seri Anwar Ibrahim dan Timbalan Menteri Sumber Manusia, Mustapha Sakmud.

Sivakumar berkata, pekerjaan disediakan portal MYFutureJobs adalah percuma dan ini termasuk pengiklanan jawatan kosong oleh majikan serta aktiviti berkaitan carian dan penempatan pekerjaan untuk pencari kerja.
Sementara itu, beliau berkata seramai 1,4,114 suri rumah telah mencarum di bawah Skim Keselamatan Sosial Suri Rumah (SKSSR) yang sejak diperkenalkan pada 1 Disember hingga 31 Januari lalu.
Katanya, daripada jumlah tersebuat seramai 135,281 orang adalah suri rumah yang berdaftar dengan e-kasih dan mencarum dengan i-Suri KWSP di mana caruman SKSSR mereka ditaja kerajaan selama setahun di bawah peruntukan Bajet 2022.
“Pandemik Covid-19 yang melanda negara tiga tahun lalu memperlihatkan betapa pentingnya sektor ‘care economy’, dalam konteks penjagaan ahli masyarakat dan komuniti apabila negara berdepan krisis kesihatan dan kontigensi hal domestik.
“Golongan suri rumah dan pekerja domestik meliputi sebahagian besar individu yang terbabit dalam sektor ‘care economy’ tidak berbayar, yang berdepan risiko tiada perlindungan keselamatan sosial atau bantuan kerajaan kerana berada di luar sektor formal pekerjaan,” katanya.
Ujarnya, Kementerian Sumber Manusia bersama Perkeso juga turut menyasarkan 500,000 pencarum SKSSR pada tahun ini. – KOSMO! ONLINE


Pelajar bebas kritik, tegur kerajaan- Anwar Ibrahim
Oleh TUAN NURHIDAYAH TUAN AB.GHANI

11 Februari 2023, 3:51 pm
GOMBAK – Perdana Menteri, Datuk Seri Anwar Ibrahim membuka ruang kepada mahasiswa di universiti awam mahupun swasta sekiranya mempunyai sebarang kritikan mahupun teguran kepada kepemimpinannya dan kerajaan.
Anwar berkata, mahasiswa juga dibenarkan berbuat demikian dalam kampus masing-masing, dengan syarat menyatakan segala pandangan mereka secara tidak melampaui batas.
“Kita buka ruang supaya universiti lebih segar memberikan pandangan melainkan hal-hal mencerca, perkauman atau fahaman agama yang melampau.
“Yang lain itu dibebaskan termasuk teguran atau kritikan terhadap saya atau kerajaan,” katanya kepada pemberita di Universiti Islam Antarabangsa Malaysia (UIAM), di sini, hari ini.
Beliau hadir bagi menyaksikan majlis penyerahan sumbangan dana tambahan berjumlah RM1.29 juta untuk Tabung Pelajar Antarabangsa Abu Sulayman (AISF) yang berlangsung di UIAM, Gombak.
Dalam pada itu, Anwar memberitahu, kebenaran berkenaan sudah pun dimaklumkan kepada Menteri Pendidikan, Fadhlina Sidek dan Menteri Pengajian Tinggi, Datuk Seri Khaled Nordin.

“Itu sudah disampaikan kepada Khaled dan juga Fadhlina dan mereka pun sudah buka ruang terutama Menteri Pendidikan Tinggi,” ujarnya.
Sementara itu, sejak dilancarkan pada tahun 2019, AISF yang diuruskan oleh IIUM Endowment Fund (IEF) difahamkan telah menyumbang sebanyak RM3.8 juta kepada UIAM.
Sehubungan itu, seramai 187 pelajar antarabangsa yang kurang berkemampuan dan memerlukan bantuan kewangan telah menerima manfaat daripada tabung AISF dan dana diagihkan dalam bentuk biasiswa, wang sara hidup, wang kecemasan dan perubatan. – KOSMO! ONLINE


Nahas Genting: P. Pinang sumbang RM2,000 kepada waris mangsa
Oleh ISWAN SHAFIQ ISA

11 Februari 2023, 2:44 pm
SEBERANG PERAI – Kerajaan negeri menyerahkan sumbangan RM2,000 kepada lapan waris mangsa yang terkorban dalam kemalangan Bentong, Pahang pada Rabu lalu.
Ketua Menteri, Chow Kon Yeow berkata, sumbangan itu diberi sebagai tanda simpati kerajaan Pulau Pinang terhadap keluarga mangsa yang terlibat.
“Saya berharap semua urusan atau upacara pengkebumian yang dijadualkan juga berjalan lancar,” katanya selepas memberikan penghormatan terakhir kepada keluarga mendiang Foong Ah Lan, 67, di Juru, hari ini.
Sementara itu, lima lagi mangsa masih dirawat di hospital dan ada dalam kalangan mereka dalam keadaan kritikal.
Sementara itu, anak Ah Lan, Mah Chuo Yaik, 30, berterima kasih kepada semua pihak yang membantu melancarkan urusan keluarga mereka selepas pemergian ibunya secara mengejut.
Katanya, mereka sekeluarga terutama bapanya, Mah Kok Yean, 69, masih bersedih dengan pemergian ibu mereka.

“Saya bukan sahaja kehilangan ibu, malah bapa saudara (Them Kong) yang turut maut dalam nahas sama. Isterinya pula masih dirawat di Hospital Kuala Lumpur,” katanya.
Sementara itu, Pengerusi DAP, Lim Guan Eng berkata, pihaknya ada menerima permintaan daripada ahli keluarga mangsa untuk menyiasat kemalangan berkenaan.
Katanya, DAP bersedia untuk menyediakan bantuan guaman kepada semua waris kepada mangsa kemalangan itu yang mahu menuntut keadilan. – KOSMO! ONLINE


Liga Fantasi Kosmo!: Aksi Arsenal, City jadi tumpuan
Oleh KOSMO

11 Februari 2023, 3:00 pm
CABARAN Liga Fantasi Kosmo! menerusi Fantasy Premier League (FPL) semakin dirasai pada aksi minggu ke-23 (GW23) dengan 11 perlawanan menarik yang bakal memberi cabaran tersendiri buat para pengurus FPL.
Pemilihan kali ini sudah tentulah terarah kepada pasukan Arsenal dan Manchester City yang memiliki tambahan satu perlawanan berbanding 18 kelab lain.
The Gunners yang mendahului carta liga akan menentang Brentford dan The Citizens pula bakal melayan kunjungan Aston Villa sebelum kedua-dua kelab bertembung sesama sendiri.
Namun, para pengurus juga perlu lebih berwaspada memandangkan prestasi Arsenal dan City juga tidak konsisten selepas tewas mengejut pada kempen minggu lalu.
FORMASI: 3-5-2
Nilai: £99.5
PENJAGA GOL

NICK POPE
NICK POPE akan terus menjadi sandaran utama Eddie Howe untuk diturunkan pada pertemuan menentang Bournemouth pada Sabtu ini. Pemain antarabangsa England itu cemerlang menyumbang 105 mata sepanjang musim ini.
PERTAHANAN
SEPERTI biasa, tonggak pertahanan Newcastle United, Kieran Trippier ini dianggap sebagai penyumbangkan mata buat pengurus FPL di posisi benteng. Berdepan dengan Bournemouth juga nampak mudah selepas pasukan lawan dilihat gagal meraih kemenangan pada enam aksi terakhir.
TENGAH
BINTANG antarabangsa England, Bukayo Saka semakin menunjukkan prestasi konsisten bersama skuad The Gunners. Dia bakal menjadi jentera utama buat skuad kendalian Mikel Arteta itu untuk melebarkan jurang pendahulu minggu ini.
PENYERANG
NAMA Brennan Johnson kini meniti di bibir peminat EPL selepas berjaya meledak tiga gol pada tiga perlawanan terakhir. Penyerang antarabangsa Wales ini dijangka tidak berdepan kesukaran apabila bertemu Fulham nanti.
KAPTEN
ERLING Haaland telah dikritik hebat pada aksi bertemu Tottenham Hotspur minggu lalu. Namun, dia dijangka kembali menyerlah apabila beraksi di laman sendiri terutama menentang kelab kurang ternama seperti Aston Villa.

JADUAL
SABTU
West Ham lwn Chelsea
Siaran langsung Astro 813, 8.30 mlm
Arsenal lwn Brentford
Siaran langsung Astro 813, 11 mlm
C. Palace lwn Brighton
Siaran langsung Astro 811, 11 mlm
Fulham lwn N. Forest
Siaran langsung Astro Go, 11 mlm
Leicester lwn Spurs
Siaran langsung Astro 812, 11 mlm
S’hampton lwn Wolves
Siaran langsung Astro Go, 11 mlm
AHAD
B’mouth lwn Newcastle
Siaran langsung Astro 813, 1.30 pagi
Leeds lwn Man. United
Siaran langsung Astro 813, 10 mlm
ISNIN
Man. City lwn A. Villa
Siaran langsung Astro 813, 12.30 t/mlm
SELASA
Liverpool lwn Everton
Siaran langsung Astro 813, 4 pagi
KHAMIS
Arsenal lwn Man. City
Siaran langsung Astro 813, 3.30 pagi

PENJARING TERBANYAK
15 gol
Erling Haaland (Man. City)
17 gol
Harry Kane (Spurs)
13 gol
Ivan Toney (Brentford)
11 gol
Aleksandar Mitrovic (Fulham)
Marcus Rashford (Man. United)
10 gol
Rodrigo (Leeds)
9 gol
Miguel Almiron (Newcastle)
8 gol
Martin Odegaard (Arsenal)
James Maddioson (Leicester)
7 gol
Roberto Firmino (Liverpool)
Mohamed Salah (Liverpool)
Leandro Trossard (Arsenal)
Bukayo Saka (Arsenal)
Gabriel Martinelli (Arsenal)
Harvey Barnes (Leicester)
Phil Foden (Man. City)
Callum Wilson (Newcastle)


Mangsa gempa bumi bertahan hidup minum air kencing sendiri
Oleh KOSMO!

11 Februari 2023, 3:15 pm
ANKARA – Seorang remaja lelaki yang diselamatkan dari bawah runtuhan konkrit selepas gempa bumi kuat melanda Turkiye, bertahan hidup dengan minum air kencingnya sendiri, lapor akhbar Mirror UK semalam.
Mangsa ditemui lebih 100 jam selepas gempa berlaku, manakala harapan untuk menemui lebih ramai mangsa masih hidup di bawah runtuhan kini pudar.
Beribu-ribu kanak-kanak merupakan sebahagian daripada hampir 24,000 orang yang terkorban dalam gempa bumi dahsyat yang menggegarkan Turkiye dan Syria Isnin lalu.
Saudara-mara mangsa menangis kesyukuran ketika anggota penyelamat menarik keluar Adnan Muhammed Korkut, 17, dari ruang bawah tanah di bandar Gaziantep, dekat pusat gempa.
Remaja itu terperangkap hampir lima hari dan terpaksa minum air kencingnya sendiri.
“Syukur ibu pun selamat,” kata Adnan apabila berjumpa ibunya.

Seorang anggota penyelamat dikenali sebagai Yasemin memeluk Korkut sambil berkata: “Saya mempunyai seorang anak lelaki seusia kamu. Saya bersumpah tidak tidur empat hari kerana cuba mengeluarkan kamu.”
Dalam pada itu, pasukan penyelamat turut mengeluarkan Yagiz Komsu, 4, dari bawah runtuhan bangunan kira-kira 105 jam selepas gempa berlaku. Mereka kemudian menyelamatkan ibunya, Ayfer Komsu yang cedera.
Orang ramai yang menyaksikan operasi menyelamat di bandar Adiyaman itu diminta tidak bersorak bagi mengelak daripada menakut-nakutkan mangsa.
Seorang bayi berusia 10 hari dan ibunya turut diselamatkan hampir empat hari selepas sebuah bangunan runtuh. Bayi bernama Yagiz itu menghabiskan hampir separuh hayatnya di bawah timbunan konkrit di wilayah Hatay.
Jeritan meminta tolong semakin pudar beberapa hari lepas gempa  yang disebut oleh presiden Turkiye, Recep Tayyi Erdogan sebagai ‘bencana abad ini’.
Gempa bumi bermagnitud 7.8 yang diikuti tsunami telah membunuh lebih 18,400 orang di wilayah Fukushima, Jepun pada 2011. – Agensi


Tender menantu Muhyiddin, biar pihak berkuasa siasat – Anwar
Oleh MUHAMMAD NAJIEB AHMAD FUAD

11 Februari 2023, 1:58 pm
KUALA LUMPUR – Perdana Menteri, Datuk Seri Anwar Ibrahim menyerahkan isu berhubung pemberian tender kepada menantu bekas Perdana Menteri, Tan Sri Muhyiddin Yassin kepada pihak berkuasa bagi siasatan.
Menurutnya, isu berkenaan tidak akan tersebar sekiranya ia tidak benar dan mengingatkan kesemua pemimpin dalam kerajaan untuk tidak menggunakan kedudukan bagi memperoleh kekayaan.
“Jahat tidak jahat tunggu laporanlah, saya tidak fikir hal ini dihebahkan begitu rupa kalau tidak benar, ada kebenarannya. Sejauh mana dia terbabit, saya tidak tahu, itu siasatan perlu dilakukan.
“Tujuan kita nak hentikan, siapa sahaja Perdana Menteri, Menteri Kewangan atau menteri selepas ini, jangan anggap itu tempat untuk dia kayakan anak menantu dia, itu pengajarannya,” katanya.
Beliau berkata demikian kepada pemberita selepas melancarkan Skim Keselamatan Sosial Suri Rumah dan Karnival Kerjaya MYFutureJobs di Pusat Konvensyen Kuala Lumpur, di sini, hari ini.
Muhyiddin yang juga merupakan Pengerusi Perikatan Nasional (PN) sebelum ini menafikan dakwaan terlibat dalam pemberian kontrak Sistem Imigresen Bersepadu Nasional (NIISe) kepada syarikat IRIS Corporation Berhad.

Terdahulu, dalam hantaran di Facebooknya berkata, beliau menyifatkan tuduhan ini sebagai fitnah jahat yang direka untuk mencalar maruahnya dan keluarga.
Muhyiddin dalam masa yang sama turut mendakwa ia merupakan sebahagian siri tohmahan jahat dilakukan oleh kerajaan Pakatan Harapan-Barisan Nasional pimpinan Anwar. – KOSMO! ONLINE


Beli rumah LBS, berpeluang menang ubah suai kediaman bernilai RM150,000
Oleh AHMAD SHAHERMAN SHAMSURI

11 Februari 2023, 1:20 pm
SEPANG – Semua pembeli kediaman LBS Bina Group Berhad (LBS) berpeluang memenangi ubah suai rumah bersama syarikat tilam terkemuka, Goodnite Group (Goodnite) bernilai RM150,000.
Tawaran ini adalah sempena program kesetiaan pelanggan ‘Ubah Suai Rumah LBS bersama Goodnite’ di mana pemilik kediaman LBS secara eksklusifnya bakal berpeluang untuk memenangi ganjaran tersebut.
Pengarah Eksekutif LBS, Datuk Cynthia Lim berkata, program dengan kerjasama Goodnite ini adalah yang pertama seumpamanya dilakukan dan ia adalah sebagai salah satu penghargaan kepada semua pembeli rumah LBS.
Datuk Cynthia Lim. Foto Oleh SADDAM YUSOFF/KOSMO!
Menurutnya, program kesetiaan tersebut adalah terbuka kepada semua pembeli rumah LBS dan pemenang bertuah berpeluang untuk mengubahsuai dengan pilihan reka bentuk ruang tamu sehingga ke set bilik tidur dianggarkan bernilai RM25,000.
“LBS sentiasa komited untuk memberikan yang terbaik kepada pelanggan. Justeru, kempen ini dilihat sebagai satu inisiatif yang memberi manfaat kepada semua pihak baik LBS, Goodnite dan juga pelanggan.
“Kami juga berbesar hati kerana dapat bekerja dengan jenama yang begitu dihormati dan juga menempatkan jenama tilam terbaik di Malaysia iaitu Goodnite,” katanya.

Beliau berkata demikian pada majlis pelancaran kempen ‘Ubah Suai Rumah LBS bersama Goodnite’ di KITA @Cybersouth di sini hari ini.
Datuk Cynthia bersama Yek Ming pada pelancaran kempen ‘Ubah Suai Rumah LBS bersama Goodnite’ di KITA @Cybersouth Galeri. Foto Oleh SADDAM YUSOFF/KOSMO!
Turut hadir pada majlis tersebut adalah Pengarah Urusan Kumpulan Goodnite, Teo Yek Ming dan duta kempen yang juga pelakon, Siti Saleha.
Mengulas lanjut, Datuk Cynthia berkata, selain kerjasama dengan pihak Goodnite, pihaknya merancang untuk berkolaborasi bersama beberapa jenama terkemuka lain pada masa akan datang.
“Melalui kerjasama strategik ini, kita berpeluang untuk melihat pemilik rumah LBS bertuah mengubah suai rumah mereka.
“Pemilik rumah boleh memilih ruang atau bahagian rumah yang difikirkan sesuai untuk mendapat sentuhan ubah suai serta penataan perabot yang bersesuaian,” ujarnya.
Dalam pada itu, Yek Ming berkata, kempen bersama LBS ini adalah merupakan platform terbaik bagi pihaknya memberi peluang kepada masyarakat untuk mengenali produk-produk Goodnite.
“Ini kerana di awal penubuhan, Goodnite hanya mengeluarkan tilam untuk individu dan projek komersial bagi sektor kediaman dan bukan kediaman.
“Berikutan pertumbuhan yang stabil dalam jualan dan permintaan, kami telah mempelbagaikan penawaran produk kami dalam bidang perabot.
“Saya yakin pemenang bertuah yang bakal memenangi pakej ubah suai ini akan kagum dengan reka bentuk dan kualiti produk- produk kami,”jelasnya.
Siti Saleha pada pelancaran kempen ‘Ubah Suai Rumah LBS bersama Goodnite’ di KITA @Cybersouth Galeri. Foto oleh SADDAM YUSOFF/KOSMO!
Sebagai makluman, semua pemilik rumah di projek-projek LBS secara automatik layak untuk menyertai kempen ubah suai tersebut.
Untuk terpilih sebagai pemenang bertuah, pemilik rumah LBS hanya perlu mengambil gambar ruang tamu, ruang makan atau bilik tidur yang difikirkan perlu pengubahsuaian.
Kemudian muat naik gambar tersebut ke homemakeover.lbs.com.my, melengkapkan slogan dan ikuti serta klik ‘suka’ di platform laman media sosial, Facebook dan Instagram LBS.
Kempen ini berlangsung dari 3 Januari sehingga 30hb April depan.-KOSMO! ONLINE


Gempa Turkiye: Anwar hubungi Presiden Turkiye, Erdogan
Oleh TUAN NURHIDAYAH TUAN AB.GHANI

11 Februari 2023, 1:51 pm
PETALING JAYA – Perdana Menteri, Datuk Seri Anwar Ibrahim telah berhubung dengan Presiden Turkiye, Recep Tayyip Erdogan sebaik tiba dari Bangkok, Thailand selepas lawatan rasmi selama dua hari di negara jiran itu.
“Sejurus tiba dari Bangkok semalam, saya sempat bercakap dengan Presiden Turkiye untuk sampaikan ucapan dan doa atas tragedi bencana gempa yang menimpa Turkiye.
“Kerajaan Malaysia telah mengutus dua pasukan mencari dan menyelamat SMART serta membina satu ‘field hospital’, selain rakyat yang turut mengumpul dana bagi membantu saudara di sana,” ciap beliau menerusi laman Twitter rasminya hari ini.
Terdahulu Kosmo! melaporkan kerajaan Malaysia akan menyalurkan bantuan berjumlah lebih AS$2 juta (RM8.6 juta) kepada Turkiye dan Syria berikutan kejadian gempa bumi melibatkan kedua-dua negara itu pada Isnin lalu.
Perdana Menteri, Datuk Seri Anwar Ibrahim dilaporkan berkata, daripada jumlah itu, sebanyak AS$1 juta adalah daripada Kerajaan Malaysia, manakala AS$1 juta lagi adalah sumbangan Sultan Johor, Sultan Ibrahim Sultan Iskandar.
Beliau berkata, sejumlah RM10 juta lagi disumbangkan Majlis Agama Wilayah Persekutuan di mana turut bersetuju secara bersama dalam permulaan penyaluran dana tersebut.

“Bagaimanapun, masalah rumit di Syria kerana kekangan penerbangan dan kos terlalu tinggi. Tetapi kita setuju untuk menyalurkan dana kerajaan Malaysia.
“Kita juga berharap bantuan daripada rakyat yang turut bersimpati akan disalurkan ke Turkiye dan sebahagian lagi ke Syria.
“Syria berdepan masalah sekatan dan masalah-masalah lain, maka kita salurkan melalui Palang Merah di sana, malah Konsul Kehormat Malaysia di Syria sudah dihubungi untuk memastikan penyaluran dana dan perubatan itu disalurkan,” katanya dalam sidang akhbar selepas mempengerusikan Mesyuarat Kabinet di Perdana Putra, Putrajaya pada Rabu lalu. – KOSMO! ONLINE


Kurang pekerja faktor kurang bekalan telur
Oleh ZAKKINA WATI AHMAD TARMIZI

11 Februari 2023, 2:06 pm
SEREMBAN – Kementerian Pertanian dan Keterjaminan Makanan (MAFS) akan mengatasi masalah kekurangan pekerja yang dihadapi penternak yang dilihat antara faktor berlakunya kekurangan bekalan telur ayam ketika ini.
Menterinya, Datuk Seri Mohamad Sabu berkata, bagi mengatasi masalah yang dihadapi itu, pihaknya turut akan menjalankan kerjasama dengan pihak Kementerian Dalam Negeri dan Kementerian Sumber Manusia.
“Pengusaha akan diminta melipat gandakan pengeluaran kalau (mereka) tidak cukup pekerja, kami cuba memberi laluan mudah cara untuk mereka menambahkan pekerja.
“Sebab masalah utama mereka selain masalah harga makanan ialah masalah kekurangan pekerja.
“Sekarang kami cuba atasi melalui Kementerian Dalam Negeri dan Kementerian Sumber Manusia untuk menambah pekerja di sektor pertanian dan termasuklah sektor yang lain,” katanya.
Beliau berkata demikian kepada pemberita selepas merasmikan Persidangan Antarabangsa Palestin Kuala Lumpur (ICPKL) 2023 di Seremban hari ini.

Hari ini media melaporkan mengenai keluhan pengusaha kuih raya berhubung kekurangan bekalan telur ayam di pasaran menjelang Ramadan dan perayaaan Aidilfitri.
Sementara itu, Mohamad menjelaskan, beliau tidak menolak berlakunya isu kekurangan bekalan telur menjelang musim perayaan dan perkara itu menurutnya akan diatasi. – KOSMO! ONLINE


Benzema, Militao kembali perkuat Real Madrid
Oleh KOSMO

11 Februari 2023, 1:00 pm
RABAT – Pengendali Real Madrid, Carlo Ancelotti memberitahu bahawa dua pemainnya, Karim Benzema dan Eder Militao akan terbang dari Madrid untuk menyertai pasukan bagi menghadapi aksi final Piala Kelab Dunia awal pagi esok.
Kedua-dua pemain itu terlepas aksi ketika Real mencatat kemenangan 4-1 menewaskan Al Ahly pada aksi kelmarin kerana kecederaan, namun dilaporkan kembali cergas untuk turun memperkuatkan pasukan itu.
Benzema dan Militao berdepan masalah kecederaan paha sebelum ini menyebabkan mereka juga terlepas aksi menentang Real Mallorca pada aksi La Liga hujung minggu lalu yang menyaksikan mereka tewas.
“Mereka belum pulih sepenuhnya, namun perkembangan Benzema lebih baik berbanding Militao. Mereka berdua akan turun menjalani latihan bersama pasukan nanti dan kita akan lihat keputusannya,” kata Ancelotti.
Dani Carvajal terlepas aksi separuh akhir lalu akibat demam, manakala Marco Asensio berdepan masalah otot, namun Ancelotti mengesahkan bahawa kedua-dua mereka akan kembali turun menjalani latihan.
Bagaimanapun, mereka hampir pasti terpaksa melupakan khidmat penjaga gol, Thibaut Courtois serta dua lagi pemain, Ferland Mendy dan Eden Hazard yang masih berdepan masalah kecederaan.
– AGENSI


Perolehan vaksin Covid-19: Maklumat Kementerian Kesihatan – Anwar
Oleh MUHAMMAD NAJIEB AHMAD FUAD

11 Februari 2023, 12:58 pm
KUALA LUMPUR – Butiran mengenai perolehan vaksin Covid-19 dibuat tanpa persetujuan Jabatan Peguam Negara (AGC) adalah maklumat daripada Kementerian Kesihatan (KKM).
Perdana Menteri, Datuk Seri Anwar Ibrahim yang menjelaskan perkara itu berkata, butiran berkenaan kemudiannya dibentangkan kepada Jemaah Menteri sebagai makluman.
Menurutnya, beliau menyerahkan kepada Suruhanjaya Pencegahan Rasuah Malaysia (SPRM) bagi menyiasat perkara tersebut.
“Itu serah pada badan penyiasat, SPRM dan lain-lain, bukan urusan saya lagi.
“Yang saya beri itu hanya kenyataan yang disediakan oleh KKM dan Kabinet mengambil perhatian dan kemudian badan-badan siasatan harus siasat benar tidak dan sebagainya,” katanya.
Beliau berkata demikian kepada pemberita selepas melancarkan Skim Keselamatan Sosial Suri Rumah dan Karnival Kerjaya MYFutureJobs di Pusat Konvensyen Kuala Lumpur, di sini hari ini.

Terdahulu, Khairy Jamaluddin Abu Bakar yang merupakan bekas Menteri Kesihatan menafikan dakwaan perolehan vaksin Covid-19 dibuat tanpa persetujuan AGC.
Beliau dilaporkan berkata, semua perolehan yang dibuat kerajaan ketika pentadbiran Perikatan Nasional (PN) dibentangkan kepada Kabinet.
Kenyataan itu susulan pembentangan Kertas Putih oleh KKM berhubung perolehan vaksin dan kos berkaitan, yang sebahagiannya dipercayai tidak mengikut peraturan.
Anwar sebelum ini berkata, perolehan terbabit juga ditandatangani tanpa persetujuan AGC.
Katanya, kertas putih terbabit akan dibentangkan di Parlimen pada persidangan akan datang oleh Menterinya, Dr. Zaliha Mustafa – KOSMO! ONLINE


Jumpa ‘barang’ pemujaan, Ali Puteh kesal dipersenda netizen
Oleh HANISAH SELAMAT

11 Februari 2023, 1:20 pm
PETALING JAYA – Pelawak Ali Puteh terkilan apabila pendedahan mengenai penemuan barangan mencurigakan yang dipercayai membabitkan ritual mistik di kediaman arwah abangnya, Abam Bocey dijadikan bahan jenaka oleh netizen.
Katanya, pihak yang mentertawakan serta menyindirnya mungkin belum pernah berhadapan bahana sihir hingga sanggup melemparkan sindiran terhadapnya.
“Ada yang ejek ini sebagai jenaka, ada yang komen ini rekaan. Siap tulis jangan lupa tambah garam dalam masakan.
“Tidak kena pada anda semua, kalau kena pada yang komen tahulah semua. Baru tahu apa yang kami sekeluarga rasa,” tulisnya dalam hantaran Instagram.
Menurut pemilik nama sebenar Syed Ali Mubarak Syed Mohd. Ridzuan itu, ‘barang’ dimaksudkan sudah dipulangkan kepada pemilik asal.
“Ini barang jangan dibuat main. Pada si penabur jangan risau. Kita dah pulangkan ‘barang’ kamu. Kita tak berminat dengan barang kamu.

“Semoga Allah beri keampunan,” katanya lagi.
Begitupun, ruangan komen pada hantaran tersebut ditutup.
Semalam, pelawak berusia 33 tahun itu dalam temu bual dengan sebuah akhbar mendakwa kakak iparnya, Siti Norhidayah Mohd. Ali, meninggalkan beberapa barang seperti garam kasar, limau dan lain-lain dipercayai untuk upacara tertentu.
Dakwa Ali lagi, wanita itu yang datang ke rumah arwah Abam di Gombak, Selangor dengan ditemani peguamnya mempunyai tujuan lain yang dapat dibuktikan menerusi penemuan barangan tersebut.
Daripada tinjauan, video berhubung dakwaan penemuan tersebut telah dibuang dalam Instagramnya.
Semalam, Hidayah yang juga balu Abam berkongsi video menerusi TikTok mengenai kedatangannya ke rumah yang pernah didiami bersama suaminya itu tetapi tiada sesiapa membuka pintu walaupun sudah menunggu sejam.
Dalam hantaran tersebut, dia juga meminta pihak Ali menyegerakan bayaran sebanyak RM60,000 seperti diputuskan mahkamah pada 28 Disember tahun lalu berhubung keputusan rayuan kes saman fitnah.
– KOSMO! ONLINE


Gempa Turkiye: SMART keluarkan dua mangsa maut runtuhan apartmen
Oleh KOSMO!

11 Februari 2023, 12:50 pm
PETALING JAYA – Pasukan Mencari dan Menyelamat Khas Malaysia (SMART) berjaya mengeluarkan dua lagi mangsa maut dari runtuhan apartmen enam tingkat di Nurdagi, Gaziantep, di Turkiye.
SMART menerusi Facebook memaklumkan, kedua-dua mangsa tersebut melibatkan seorang wanita dan kanak-kanak.
“Mangsa berjaya dikeluarkan oleh pasukan menggunakan peralatan khas pasukan SMART. Salam takziah,” katanya hari ini.
Semalam Kosmo! melaporkan, SMART berjaya mengeluarkan lapan mangsa yang telah meninggal dunia dari runtuhan bangunan tujuh tingkat di Nurdagi, Gaziantep, Turkiye.
Ia melibatkan tiga mangsa iaitu seorang wanita, lelaki dan kanak-kanak, manakala operasi seterusnya menemui lima mangsa iaitu tiga lelaki, seorang wanita dan seorang kanak-kanak perempuan. – KOSMO! ONLINE


Dominasi kaum Melayu dalam sektor awam pandangan peribadi P. Ramasamy – Anwar
Oleh MUHAMMAD NAJIEB AHMAD FUAD

11 Februari 2023, 2:18 pm
KUALA LUMPUR – Dominasi kaum Melayu dalam sektor perkhidmatan awam bukan permasalahan, tiada pertimbangan oleh kerajaan untuk sebarang perubahan, kata Perdana Menteri, Datuk Seri Anwar Ibrahim.
Katanya, perkara dibangkitkan Timbalan Ketua Menteri II Pulau Pinang, P. Ramasamy untuk mereformasikan perkhidmatan awam yang didominasi kaum Melayu merupakan pandangan peribadinya.
“Itu pandangan peribadi dia, kalau perlu timbang, kita timbang, tetapi itu pun bukan pandangan DAP.
“Perkara ini tidak kita bukakan saluran untuk kita pertimbangkan kerana dalam keadaan sekarang, saya tidak fikir itu satu masalah,” katanya.
Beliau berkata demikian kepad pemberita selepas melancarkan Skim Keselamatan Sosial Suri Rumah dan Karnival Kerjaya MYFutureJobs di Pusat Konvensyen Kuala Lumpur, di sini hari ini.
Ramasamy sebelum ini berkata, hujah lama yang memihak kepada penguasaan orang Melayu dalam perkhidmatan awam untuk mengimbangi penguasaan ekonomi bangsa Cina, tidak lagi terpakai.

Dakwanya, hujah berkenaan digunakan bekas Perdana Menteri, Tun Dr. Mahathir Mohamad untuk menginstitusikan hegemoni Melayu dalam sektor awam, khususnya perkhidmatan awam.
Beliau turut mendakwa terdapat juga diskriminasi kaum secara rahsia apabila ia berkaitan dengan prospek kenaikan pangkat untuk bukan Melayu dalam sektor awam.
Mengulas lanjut, Anwar turut sentiasa mengambil maklum semua pandangan yang dilontarkan, namun keputusan itu tidak semestinya akan mempengaruhi keputusan kerajaan atau sebaliknya.
“Kita jangan pula melarang orang bercakap untuk memberi pandangan, boleh. Tetapi ia tidak mempengaruhi keputusan DAP dan tidak mempengaruhi keputusan kerajaan,” ujarnya – KOSMO! ONLINE


Pelantikan Nazri sebagai duta sah sejak tahun lalu – Anwar
Oleh MUHAMMAD NAJIEB AHMAD FUAD

11 Februari 2023, 1:35 pm
KUALA LUMPUR – Tindakan untuk membatal pelantikan Datuk Seri Nazri Aziz sebagai Duta Amerika Syarikat akan menimbulkan banyak masalah dan ia sudah sah sejak tahun lalu, kata Perdana Menteri, Datuk Seri Anwar Ibrahim.
Menurut Anwar, beliau sebelum ini memohon supaya pelantikan itu ditangguhkan seketika bagi memberi laluan bagi lantikan Kabinet terlebih dahulu.
“Lantikan itu dibuat hampir setahun yang lalu mengambil masa enam bulan untuk Amerika Syarikat mengesahkan. Jadi bila saya datang, maka kerajaan sekarang hanya mengesahkan kerana membatalkan itu menimbulkan banyak masalah.
“Bila saya ambil alih, saya hanya mohon Yang di-Pertuan Agong tangguhkan sedikit watikah itu supaya saya susun dulu jemaah menteri dan saya harus maklumkan kepada jemaah menteri,” katanya.
Beliau berkata demikian ketika ditemui pemberita selepas melancarkan Skim Keselamatan Sosial Suri Rumah (SKSSR) dan Karnival Kerjaya MYFutureJobs di Pusat Konvensyen Kuala Lumpur, di sini hari ini.
Anwar ketika diminta mengulas beberapa kritikan terhadapnya susulan pengumuman Kementerian Luar bahawa Nazri antara 10 ketua perwakilan diplomatik Malaysia yang menerima watikah pelantikan daripada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara semalam.

Baru-baru ini, pelantikan Nazri sebagai Duta Besar Malaysia ke Amerika Syarikat menerima kritikan Ahli Parlimen Pasir Gudang daripada PKR, Hassan Abdul Karim yang menegaskan jawatan duta perlu dikhaskan kepada diplomat yang mahir dalam hal ehwal antarabangsa.
Anwar turut mengingatkan semua pihak agar tidak menimbulkan sebarang spekulasi dan terlalu awal menghukum sebelum sebarang penjelasan dilakukan.
“Sepatutnya orang nak tegur boleh, tapi serangan itu keras seolah-olah kita yang bertanggungjawab, dibuat dan proses pengesahan oleh Amerika Syarikat itu agak panjang, jadi ia telah disahkan,” ujarnya. – KOSMO! ONLINE


Peja risau KJ cakap Negeri Sembilan masa jadi DJ
Oleh NOR AINNA HAMZAH

12 Februari 2023, 10:26 pm
SEREMBAN – “KJ (Khairy Jamaluddin) tengah fokus apa nak cakap dekat HotFM’s ‘Bekpes’. Saya risau dia (Khairy Jamaluddin) cakap Negeri Sembilan, orang KL (Kuala Lumpur) tak faham dia cakap apa,” seloroh Timbalan Presiden Bersatu, Datuk Seri Ahmad Faizal Azumu ketika ditanya mengenai status terkini khabar kerjasama bekas Ahli Parlimen Rembau dalam Bersatu.
Ahmad Faizal bagaimanapun berkata, Parti Pribumi Bersatu Malaysia (Bersatu) mengalu-alukan kerjasama Khairy Jamaluddin Abu Bakar dalam parti itu terutamanya dalam menghadapi pilihan raya negeri (PRN) tidak lama lagi.
Menurutnya, buat masa ini, Khairy Jamaluddin masih lagi belum membuat sebarang keputusan walaupun didambakan oleh pelbagai parti politik di negara ini.
Sementara itu, Ahmad Faizal menzahirkan keterujaannya menanti Khairy Jamaluddin memulakan tugas sebagai penyampai radio HotFM pada 15 Februari ini.
Dalam perkembangan lain, Ahmad Faizal Azumu memaklumkan beliau telah mendapat mandat dari pucuk pimpinan untuk lebih kerap ‘turun padang’ ke Negeri Sembilan bagi mendekati rakyat.
Ujar Ahmad Faizal, beliau bersama kepimpinan negeri akan berkerja bersama-sama dalam usaha memastikan kejayaan menubuhkan Kerajaan Negeri selepas pilihan raya negeri (PRN) tidak lama lagi. – KOSMO! ONLINE


Rakaman kamera AJL37 dikritik, jadi bualan netizen
Oleh NUR EMIRA SAIZALI

12 Februari 2023, 9:58 pm
PETALING JAYA – Belum sejam disiarkan secara langsung, Anugerah Juara Lagu ke-37 (AJL37) menjadi bualan hangat dalam media sosial gara-gara rakaman kamera yang dikatakan kurang memuaskan.
Rata-rata netizen berpendapat jurukamera tidak merakam bahagian persembahan yang sepatutnya dipertontonkan kepada penonton di rumah.
Kritikan netizen terhadap kerja jurukamera dalam AJL37.
“Jurukamera AJL37 alami masalah ke? Berpusing-pusing, pening tengok
“Kenapa tidak tunjuk bahagian Azira Shafinaz ketika rap?
“Kamera hancur, nasib baik persembahan hebat,” komen netizen.
Tidak cukup dengan itu, lirik yang dipaparkan beberapa saat menerusi televisyen turut dikatakan menganggu mood tontonan persembahan lagu Nang nyanyian Iman Troye.

“Kenapa muncul tulisan macam tayangan untuk budak tadika?
PAPARAN grafik yang dikritik.
“Nyanyian Iman dah okey tetapi terganggu dengan ayat yang tidak perlu pun diselitkan,” kata netizen.
Isu berkaitan rakaman kamera bukan perkara baharu setiap kali AJL bersiaran dan sudah berkali-kali dibangkitkan dalam kalangan peminat setia pertandingan berprestij tersebut.
Malam ini, sebanyak 12 lagu bertanding dalam AJL37 iaitu Turut bersaing, Suatu Malam Di Temasek dendangan Joe Flizzow dan SonaOne ciptaan SonaOne dengan lirik dihasilkan SonaOne dan Joe Flizzow, Debu (Dayang Nurfaizah, Amir Masdi/ciptaan Mas Dewangga, Jova Devito, Firdaus Rahmat, Mike Chan, Karim Karam, Acap Salim).
Sementara itu, pentas AJL37 juga akan digamatkan dengan saingan Kembali Terang (Marsha Milan/ciptaan Senna dan Ajin/lirik Senna); Nang (Iman Troye/ciptaan Ezra Kong dan A Ramle) serta Payung Pelangi (Noki, MK/ciptaan dan lirik Noki, MK).
Tidak ketinggalan, Sengsara (Khai Bahar/ciptaan Johm Reeves, Firdaus Rahmat dan Omar K); Irama (Shiha Zikir/ciptaan Qie Hugh, Firdaus Rahmat dan John Jeeves) dan Mainan (Naim Daniel/ciptaan Firdaus Rahmat, Omar K dan Mas Dewangga/lirik Arizs Ab Rahman).
Finalis lain yang turut berentap ialah Aina Abdul yang mempertaruhkan lagu Terus Hidup ciptaan beliau sendiri, Alif Satar & The Locos mempertaruhkan lagu Anugerah Terindah ciptaannya bersama Romeo, Tam Cobain, Arwis/lirik Alif, Shah Shamshiri dan Romeo.
Lagu lain yang bertanding termasuklah Korban (Ernie Zakri), Bahagiakan Dia ( Shila Amzah dan Liza Hanim). – KOSMO! ONLINE


Lelaki tumbuk kakak diburu
Oleh CHERINE JON

12 Februari 2023, 10:14 pm
PADAWAN – Polis sedang memburu seorang lelaki kerana mencederakan kakaknya, selepas mengamuk di rumah mereka di Kampung Segedup, Jalan Batu Kawa di sini.
Ketua Polis Daerah Padawan, Superintendan Abang Zainal Abidin Abang Ahmad berkata pihaknya menerima laporan daripada mangsa, 34, pada pukul 5.52 petang semalam iaitu beberapa jam selepas kejadian.
Katanya pada kira-kira pukul 3.34 petang semalam, mangsa yang merupakan anggota bomba telah dipukul oleh adiknya itu menyebabkannya mengalami kesakitan di kepala dan lebam pada bahu, lengan dan tangan.
“Sebelum kejadian, mangsa dan adik perempuannya sedang melakukan kerja di dapur manakala suspek sedang duduk makan di lantai dapur.
“Suspek tiba-tiba membuat bising, membebel, memaki hamun serta menuduh mangsa membuat perkara yang tidak baik di belakang suaminya dan Mangsa kemudian menegur suspek menyebabkan suspek terus memukulnya bertubi-tubi,” katanya dalam kenyataan, hari ini.
Dalam pada itu, Abang Zainal berkata pasukan detektif telah diarahkan untuk mengesan dan menangkap suspek, yang dikenali sebagai Zattul Za’aba Jasa, 32 dan kes disiasat di bawah Seksyen 323/18A Kanun Keseksaan. – KOSMO! ONLINE


Jumpa mayat bayi perempuan tepi masjid
Oleh NOR AINNA HAMZAH

12 Februari 2023, 10:08 pm
KUALA PILAH – Mayat seorang bayi perempuan ditemui di pekarangan Masjid Kariah Kampung Sri Jemapoh, Juasseh, di sini, petang tadi.
Ketua Polis Daerah Kuala Pilah, Superintendan Amran Mohd Ghani berkata, kira-kira pukul 4.35 petang, Bilik gerakan Ibu Pejabat Polis Daerah (IPD) menerima makluman daripada seorang lelaki yang telah menjumpai mayat bayi tersebut.
Menurutnya, berdasarkan siasatan, pihaknya percaya bayi perempuan tersebut baharu dilahirkan dalam tempoh 24 jam.
“Kes ini disiasat di bawah Seksyen 318 Kanun Keseksaan dan siasatan terperinci sedang dilakukan berhubung dengan kes ini,” katanya dalam satu kenyataan hari ini.
Ujar Amran lagi, pihaknya memohon mana-mana individu yang mempunyai maklumat berkaitan kejadian tersebut untuk tampil membantu siasatan. – KOSMO! ONLINE


Lelaki intai rumah orang di Sri Permaisuri disiasat
Oleh NURUL IZZATI ZAINI

12 Februari 2023, 11:36 pm
PETALING JAYA – Polis buka kertas siasatan terhadap perbuatan seorang lelaki yang menghendap di sebuah kawasan perumahan di Bandar Sri Permaisuri, Cheras, Kuala Lumpur.
Ketua Polis Daerah Cheras, Asisten Komisioner Zam Halim Jamaluddin berkata, pihaknya telah mengesan satu klip video berdurasi 48 saat yang tular di media sosial sejak semalam.
Di dalam video berkenaan, kelihatan lelaki tersebut mengintai sambil merakam di celah-celah tingkap sebuah rumah.
“Pada 16 Januari lalu, kira-kira pukul 11.05 pagi, pihak Polis Cheras telah menerima laporan polis berhubung kejadian ini.
“Sehubungan dengan itu, satu kertas siasatan telah dibuka di bawah Seksyen 509 Kanun Keseksaan, Seksyen 14 Akta Kesalahan-Kesalahan Kecil 1955 dan Seksyen 233 Akta Komunikasi dan Multimedia 1998.
“Sehingga kini beberapa orang saksi telah dirakam percakapan dan siasatan terperinci sedang dilakukan berhubung kejadian tersebut,” katanya dalam satu kenyataan hari ini.

Zam Halim turut menasihati orang ramai agar tidak membuat sebarang spekulasi dan tampil ke balai polis jika mempunyai sebarang maklumat berhubung kejadian berkenaan.
Tambahnya, orang ramai yang mempunyai maklumat boleh menghubungi Hotline Polis Cheras di talian 03-9284 5050/ 5051, atau Polis Kuala Lumpur di 03-2115 9999 atau mana-mana balai yang berdekatan. -KOSMO! ONLINE


Lelaki hampir lemas, rakan masih hilang di Sungai Pisang
Oleh NURUL IZZATI ZAINI

12 Februari 2023, 10:46 pm
GOMBAK – Suka bertukar duka, apabila seorang daripada dua lelaki telah dibawa arus ketika sedang mandi-manda di Batu 12, Sungai Pisang, Gombak, petang tadi.
Pengarah Jabatan Bomba dan Penyelamat Selangor (JBPM) Datuk Norazam Khamis berkata, panggilan kecemasan diterima sekitar pukul 6.57 petang tadi dan seterusnya menghantar jentera ke lokasi terbabit.
Katanya, seramai 10 anggota dan sebuah jentera Fire Rescue Tender (FRT) dari Balai Bomba dan Penyelamat Selayang tiba di lokasi kejadian pada pukul 7.30 malam.
“Setibanya di kawasan terbabit, terdapat seorang lelaki melayu berusia 20-an didapati terselamat namun terkandas di seberang sungai berkeluasan 20 meter.
“Seorang lagi rakannya yang juga berada di lingkungan usia yang sama dikhuatiri lemas kerana telah hanyut dibawa arus deras,” katanya dalam satu kenyataan hari ini.
Walau bagaimanapun, Norazam berkata operasi mencari dan menyelamat seorang lagi mangsa hilang terpaksa ditangguhkan pada pukul 9 malam tadi ekoran cuaca semakin memburuk.

Katanya, operasi akan disambung semula pada esok pagi. – KOSMO! ONLINE


[VIDEO] Naim Daniel ‘gantung diri’ nyanyi lagu Mainan secara terbalik
Oleh MOHD. HAIKAL ISA

12 Februari 2023, 10:42 pm
KUALA LUMPUR – Kemunculan penyanyi Naim Daniel mempersembahkan lagu Mainan dalam Anugerah Juara Lagu ke-37  dengan konsep persembahan tidak pernah dibikin dalam sejarah iaitu menyanyi secara terbalik atau ‘upside down’ mencuri perhatian ramai.
Naim atau nama sebenarnya, Muhammad Naim Daniel Baharin menyanyikan lagu ciptaan Firdaus Rahmat, Omar K & Mas Dewanga sementara lirik ditulis Arisz Ab Rahman dalam keadaan dirinya tergantung dari bumbung pentas dari mula hingga akhir persembahan.
Tahun edisi ke-36, Naim turut menyajikan konsep tergantung namun bukan diri tetapi menggunakan katil tergantung sebagai prop ketika menyampaikan lagu Purnama.
“Kalau saya nyanyi mahu tak biru,” ujar pengacara, Sherry Alhadad usai Naim tamat melakukan persembahan.
Malam ini, selain Naim, 11 finalis berentap antaranya Aina Abdul yang mempertaruhkan lagu Terus Hidup ciptaan beliau sendiri. Alif Satar & The Locos mempertaruhkan lagu Anugerah Terindah ciptaannya bersama Romeo, Tam Cobain, Arwis/lirik Alif, Shah Shamshiri dan Romeo.
KEADAAN Naim sewaktu menyanyikan lagu Mainan dalam AJL37.
Lagu lain yang bertanding termasuklah Korban (Ernie Zakri), Bahagiakan Dia ( Shila Amzah dan Liza Hanim).

Turut bersaing, Suatu Malam Di Temasek dendangan Joe Flizzow dan SonaOne ciptaan SonaOne dengan lirik dihasilkan SonaOne dan Joe Flizzow; Debu (Dayang Nurfaizah, Amir Masdi/ciptaan Mas Dewangga, Jova Devito, Firdaus Rahmat, Mike Chan, Karim Karam, Acap Salim).
Sementara itu, pentas AJL37 akan digamatkan dengan saingan Kembali Terang (Marsha Milan/ciptaan Senna dan Ajin/lirik Senna); Nang (Iman Troye/ciptaan Ezra Kong dan A Ramle) serta Payung Pelangi (Noki, MK/ciptaan dan lirik Noki, MK).
Tidak ketinggalan, Sengsara (Khai Bahar/ciptaan Johm Reeves, Firdaus Rahmat dan Omar K dan Irama (Shiha Zikir/ciptaan Qie Hugh, Firdaus Rahmat dan John Jeeves). – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Menteri Komunikasi, Fahmi Fadzil ‘turun padang’ AJL37
Oleh MOHD. HAIKAL ISA

12 Februari 2023, 9:37 pm
KUALA LUMPUR – Menteri Komunikasi Dan Digital, Fahmi Fadzil hadir ke acara berprestij, Anugerah Juara Lagu ke-37 (AJL317), malam ini.
Dalam acara yang berlangsung Axiata Arena, Bukit Jalil dan dipancarkan secara langsung menerusi TV3. Turut hadir, Timbalannya, Teo Nie Ching.
Malam ini, seramai 12 finalis berentap antaranya Aina Abdul yang mempertaruhkan lagu Terus Hidup ciptaan beliau sendiri. Alif Satar & The Locos mempertaruhkan lagu Anugerah Terindah ciptaannya bersama Romeo, Tam Cobain, Arwis/lirik Alif, Shah Shamshiri dan Romeo.
Lagu lain yang bertanding termasuklah Korban (Ernie Zakri), Bahagiakan Dia ( Shila Amzah dan Liza Hanim).
Turut bersaing, Suatu Malam Di Temasek dendangan Joe Flizzow dan SonaOne ciptaan SonaOne dengan lirik dihasilkan SonaOne dan Joe Flizzow; Debu (Dayang Nurfaizah, Amir Masdi/ciptaan Mas Dewangga, Jova Devito, Firdaus Rahmat, Mike Chan, Karim Karam, Acap Salim).
Sementara itu, pentas AJL37 akan digamatkan dengan saingan Kembali Terang (Marsha Milan/ciptaan Senna dan Ajin/lirik Senna); Nang (Iman Troye/ciptaan Ezra Kong dan A Ramle) serta Payung Pelangi (Noki, MK/ciptaan dan lirik Noki, MK).

Tidak ketinggalan, Sengsara (Khai Bahar/ciptaan Johm Reeves, Firdaus Rahmat dan Omar K); Irama (Shiha Zikir/ciptaan Qie Hugh, Firdaus Rahmat dan John Jeeves) dan Mainan (Naim Daniel/ciptaan Firdaus Rahmat, Omar K dan Mas Dewangga/lirik Arizs Ab Rahman). – KOSMO! ONLINE


Nyanyian gantung, terbalik Naim Daniel buat peminat bimbang
Oleh MOHAMMAD SHAHEMY AZMI

12 Februari 2023, 11:01 pm
KUALA LUMPUR – Berani dan luar kotak. Itu konsep yang dibawakan penyanyi Naim Daniel apabila tampil menyanyi dalam keadaan terbalik dan posisi tergantung di Anugerah Juara Lagu ke-37 (AJL37) sebentar tadi.
Menerusi lagu berjudul Mainan, Naim membuatkan seluruh stadium bergema dengan sorakan penonton apabila muncul dalam keadaan yang tidak pernah ditampilkan dalam mana-mana edisi Anugerah Juara Lagu (AJL) sebelum ini.
Rata-rata penonton terpegun dengan konsep yang dibawakan penyanyi berusia 25 tahun itu apabila menyifatkan persembahannya begitu unik dan lain daripada yang lain.
“Persembahan seorang penghibur yang segar dan relevan. Tahniah Naim!” ujar seorang pengguna Twitter.
“Beraninya Naim! Memang terbaik,” kata seorang lagi netizen.
Bagaimanapun, tidak kurang juga yang menyuarakan kebimbangan terhadap persembahan yang ditampilkan penyanyi itu jika berlaku kejadian yang tidak diingini.

“Risaunya takut tali putus,” ujar seorang netizen.
“Tak pening kepala ke? Takut darah turun ke kepala pula,” kata seorang peminatnya. – KOSMO! ONLINE


Tak senang duduk tengok gaun Janna Nick
Oleh HANISAH SELAMAT

12 Februari 2023, 11:30 pm
PETALING JAYA – Anugerah Juara Lagu ke-37 terus menjadi topik hangat dalam media sosial.
Selain persembahan finalis dan rakaman kamera, persalinan digayakan Janna Nick di karpet merah Anugerah Juara Lagu ke-37 (AJL37) antara topik hangat yang diperkatakan netizen malam ini.
Penyanyi Gatal itu tampil yakin dengan gaun meleret bergemerlapan dengan kilauan ‘blink blink’ rona perak yang mencuri perhatian apabila rekaa gaunnya diberi serlahan dengan material senada warna kulit.
Andai dilihat dari jauh, gaun tersebut seakan-akan menunjukkan Janna berpakaian seksi, sedangkan hakikatnya sekadar permainan ilusi.
Biarpun berlapik, rata-rata netizen menganggap pelakon dan hos popular terbabit sengaja memancing kecaman dengan pemilihan  fesyen sebegitu.
Tinjaun Kosmo! Online mendapati akaun laman sosial yang berkongsi gambar pemilik nama Nurul Jannah Muner itu dibanjiri pelbagai ulasan negatif bahkan ada yang mencuit hati.

Dalam kalangan netizen ada juga yang secara sinikal menyatakan pereka tidak sempat menyempurnakan jahitan pada beberapa bahagian baju itu di saat akhir.
“Labuci habis, ‘fashion designer’ tak sempat nak beli,” kata pemilik akaun TikTok.
“Sengaja mencari kecaman walaupun itu ‘inner’,” komen seorang pengguna laman sosial lain.
“Macam jahit sendiri,” tambah seorang lagi netizen.
Begitupun, masih ramai peminat yang memuji penyanyi berusia 28 tahun ini selain memintanya bertenang berdepan kecaman netizen.
Janna sebelum ini sememangnya berani tampil berbeza seperti ketika menghadiri Anugerah Bintang Popular (ABP) pada 2021 dengan memakai topeng muka berinspirasikan filem Squid Game.
Sementara itu, seiring tema Dimensi Muzik, finalis dan artis jemputan turut bergaya pada segmen karpet merah pada majlis yang berlangsung di Axiata Arena, Bukit Jalil.
Hadir sama, Menteri Komunikasi dan Digital, Fahmi Fadzil.
Karpet merah disiarkan secara langsung menerusi platform penstriman, Tonton pada jam 8 malam yang dihoskan Muaz Mohamed dan Fiza Frizzy.
AJL37 menyaksikan pertarungan 12 lagu yang buat julung kali menggandingkan dua hos wanita, Sherry Alhadad dan Jihan Muse mengemudikan acara. – KOSMO ONLINE


Liga Hoki Malaysia: Terengganu ‘benam’ pasukan Pulau Pinang 4-0
Oleh TENGKU DANISH BAHRI TENGKU YUSOFF

12 Februari 2023, 9:11 pm
KUALA TERENGGANU – Pasukan Hoki Wanita Terengganu (TLHT) membuka Liga Hoki Malaysia (MHL) dengan langkah kanan apabila mengatasi Mutiara Impian MSSPP-PSHA 4-0 di Stadium Hoki Majlis Bandaraya Kuala Terengganu (MBKT) di sini, hari ini.
Skuad kendalian Shahrun Nabil Abdullah mula mencemaskan kubu pelawat menerusi percubaan sudut penalti Nur Syafiqah Mohd. Zain yang diselamatkan pada minit ketujuh.
Pemain berpengalaman, Fazilla Sylvester Silin kemudian memecahkan kebuntuan pada minit ke-22 disusuli tolakan Nur Atira Mohamad Ismail, dua minit kemudian.
Nur Atira berpeluang menjaringkan gol kedua peribadi melalui gerakan solo pada minit ke-35 namun gerakannya dinafikan penjaga gol lawan, Nur Syaza Haziqah Hussin.
Usaha TLHT menambah jaringan berhasil apabila Fazilla menyudahkan pukulan sudut penalti pada minit ke-39 sekaligus menjadikan kedudukan 3-0 untuk tuan rumah sebelum ketua pasukan, Juliani Mohamad Din terpaksa dikeluarkan pada hujung suku ketiga akibat kecederaan di bahagian muka.
Bekas penyerang kebangsaan, Nur Syafiqah Mohd. Zain melengkapkan kemenangan TLHT menerusi gerakan sudut penalti pada minit ke-47 dan kedudukan 4-0 kekal sehingga wisel penamat. – KOSMO! ONLINE


Batuk, sakit tekak, doakan saya – Shiha Zikir
Oleh MOHAMMAD SHAHEMY AZMI

12 Februari 2023, 9:03 pm
PETALING JAYA – Menjelang persembahan final Anugerah Juara Lagu ke-37 sebentar lagi penyanyi Shiha Zikir terus bertahan dek masalah kesihatan apabila masih belum sembuh daripada batuk yang dialami sejak seminggu lalu.
Shiha, 36, ketika dihubungi Kosmo! Online memaklumkan masalah batuk yang dialaminya masih belum sembuh, malah kini berdepan dengan masalah sakit tekak gara-gara terkena hujan.
“Saya masih lagi batuk. Sekarang sakit tekak pula sebab terkena hujan semalam. Saya baru sahaja makan ubat untuk bertahan,” katanya.
Tambah penyanyi bertubuh genit itu lagi, dia bimbang masalah kesihatan yang dialaminya itu bakal menjejaskan persembahannya pada malam nanti dan meminta peminat untuk mendoakan dirinya supaya dapat beraksi dengan baik.
“Doakan saya ya,” katanya ringkas.
Shiha sebelum ini memberitahu dia diserang demam teruk sejak beberapa hari lalu dan masih dalam proses menyembuhkan diri.

Masalah kesihatan yang dialaminya itu turut menyebabkan dia hanya dapat menjalani latihan pada saat akhir hanya beberapa hari sebelum perlu melakukan latihan di Axiata Arena, Bukit Jalil.
Malam ini, Shiha yang bertanding sebanyak tiga kali berturut-turut dalam AJL bakal mempertaruhkan lagu berjudul Irama hasil ciptaan Iqie Hugh, Firdaus Rahmat dan John Jeeves. – KOSMO! ONLINE


Kedai jual daging anjing dan kucing diserbu
Oleh KOSMO!

12 Februari 2023, 8:30 pm
HONG KONG – Pihak berkuasa Hong Kong menyerbu sebuah kedai yang disyaki menjual daging anjing dan kucing sebagai makanan, lebih 70 tahun selepas penjualan itu diharamkan, lapor stesen penyiaran CNN semalam.
Pegawai merampas sampel yang disyaki daging haiwan tersebut di sebuah kedai di daerah Yau Ma Tei semasa operasi bersama oleh Jabatan Pertanian, Perikanan dan Pemuliharaan (AFCD) serta Jabatan Makanan dan Kebersihan Alam Sekitar pada petang Khamis lalu.
AFCD melakukan serbuan selepas pihaknya menerima laporan bahawa daging itu dijual di Yau Ma Tei, sebuah daerah komersial dan kediaman yang berpenduduk padat di kawasan Kowloon.
Laporan media tempatan mendakwa daging beku seekor kucing dijual pada harga sekitar AS$12 (RM51) untuk kira-kira 500 gram, sama dengan harga daging lembu yang dimasak.
AFCD juga menyiasat sama ada kedai itu menjalankan perniagaan daging segar tanpa lesen.
“Pendakwaan akan dimulakan sekiranya ia dibuktikan,” kata AFCD dalam satu kenyataan.

Aktiviti memakan daging anjing dan kucing telah diharamkan di Hong Kong sejak 1950 di bawah undang-undang separa autonomi bandar raya itu.
Berita terbaharu itu menyebabkan ahli-ahli politik dan peguam bela kebajikan haiwan mendesak usaha penguatkuasaan yang lebih besar.
Seorang ahli parlimen, Gary Chan dalam catatan di Facebook menyifatkan penjualan daging kucing dan anjing sebagai ‘tidak boleh diterima’.
“Hong Kong telah mengharamkan aktiviti memakan daging kucing dan anjing selama lebih 70 tahun.
“Insiden ini menunjukkan bahawa kekerapan pemeriksaan mengejut oleh agensi penguatkuasaan undang-undang tidak mencukupi,” katanya. – Agensi


Anggota penyelamat menangis kegembiraan lihat bayi diselamatkan
Oleh KOSMO!

12 Februari 2023, 7:30 pm
ANKARA – Beberapa kisah luar biasa berkaitan operasi menyelamat mangsa gempa bumi di Turkiye dan Syria tular apabila sebilangan bayi baru lahir dikatakan antara yang ditarik keluar hidup-hidup dari timbunan konkrit, lapor akhbar The Sun semalam.
Kanak-kanak yang keliru dengan keadaan muka dipenuhi debu diselamatkan dari runtuhan bangunan selepas gempa bumi kuat melanda Isnin lalu, menyebabkan anggota penyelamat menangis kegembiraan.
Bagaimanapun, harapan kini dikatakan semakin pudar untuk ribuan mangsa lain yang masih terperangkap sehingga semalam ketika jumlah kematian akibat gempa bumi itu mencecah 28,000 orang.
Seorang kanak-kanak berusia 10 tahun dan enam sekeluarga adalah antara mangsa yang diselamatkan.
Bayi baru dilahirkan yang dinamakan Yagiz Ulas turut diselamatkan dari runtuhan bersama ibunya kira-kira 90 jam selepas gempa terbesar pernah direkodkan di Turkiye itu menimbus penduduk di kawasan berhampiran.
Yagiz ditemui oleh pasukan mencari dan menyelamat yang menangis kelegaan selepas berjaya membebaskan mangsa dari celahan kecil di antara timbunan runtuhan.

Ketika matanya terbuka luas selepas dibaluti selimut haba berkilat, Yagiz dibawa ke pusat perubatan di wilayah Hatay.
Sementara itu, di bandar Iskenderun, jeritan ‘Allahuakbar’ kedengaran apabila Haci Murat Kilinc dan isterinya, Raziye dibawa melalui orang ramai di atas pengusung ke ambulans.
Seorang anggota penyelamat berkata, Kilinc bergurau dengan pasukannya ketika masih terperangkap di bawah runtuhan untuk meningkatkan semangat.
Selain itu, seorang suami, isteri dan empat anak mereka diselamatkan selepas 101 jam terperangkap di bawah bangunan di bandar itu. Pasukan penyelamat menggali hanya 182 meter dari pantai Laut Mediterranean selepas gempa bumi menyebabkan air laut membanjiri kawasan itu. – Agensi


Bomba Perak sasar perluas PBS dianggotai Orang Asli
Oleh ASLIZA MUSA

12 Februari 2023, 8:08 pm
GOPENG – Jabatan Bomba dan Penyelamat Malaysia (JBPM) Perak berhasrat memperluaskan khidmat Pasukan Bomba Sukarela (PBS) di kawasan penempatan Orang Asli di negeri ini.
Pengarahnya, Azmi Osman berkata, langkah yang akan dilaksanakan itu sebagai tindakan awal jika berlaku kes kecemasan di kawasan penempatan golongan tersebut yang kebiasaannya terletak di pedalaman.
Katanya, anggota yang menyertai PBS akan dilatih dengan pengetahuan dan kemahiran asas bagi menangani kes kecemasan.
“Sekiranya ada pasukan bomba sukarela terdekat, secara tidak langsung ia akan membantu operasi mencari dan menyelamat kerana komuniti Orang Asli ini memiliki kemahiran terutama aspek di dalam hutan.
“Apa yang penting, mereka ini juga tahu struktur muka bumi selain memiliki ketahanan fizikal yang akan membantu kita dalam operasi,” katanya pada Majlis Ramah Mesra sempena penubuhan PBS Kampung Orang Asli Ulu Geruntum di Dewan Orang Ramai Ulu Geruntum di sini hari ini.
Mengulas lanjut Azmi berkata, pihaknya menyasarkan sekurang-kurangnya lima PBS dianggotai masyarakat Orang Asli akan ditubuhkan di Perak pada tahun ini. – KOSMO! ONLINE


Perlumbaan menjelajah angkasa antara Jeff Bezos, Elon Musk sengit
Oleh KOSMO!

12 Februari 2023, 9:30 pm
WASHINGTON – Perlumbaan menjelajah angkasa lepas dalam kalangan bilionair semakin sengit selepas syarikat Blue Origin yang dimiliki oleh pengasas Amazon, Jeff Bezos, dipilih oleh Pentadbiran Aeronautik dan Angkasa Lepas Kebangsaan (NASA) untuk melancarkan misi ke Marikh, lapor akhbar Daily Star semalam.
Misi Escape and Plasma Acceleration and Dynamics Explorers, atau dikenali sebagai ESCAPADE, terdiri daripada probe berkembar yang akan menyelidik maklumat penting tentang cara magnetosfera Marikh berinteraksi dengan angin suria.
Penemuan ESCAPADE penting untuk angkawasan tinggal lama di Marikh serta membantu misi penjelajahan manusia ke angkasa lepas. Saintis perlu mengetahui risiko pendedahan radiasi di permukaan Marikh.
Setakat ini, NASA belum menggunakan kemudahan syarikat milik Bezos untuk sebarang misi, malah kapal angkasa Blue Origin juga belum mencapai orbit Bumi yang sebenar.
Kontrak baharu NASA untuk Blue Origin itu mewakili permulaan baharu antara kedua-dua organisasi walaupun ia mewakili risiko yang besar di pihak NASA.
Kenderaan pelancar New Glenn milik Blue Origin masih belum digunakan selepas pelancaran pertamanya pada 2020 ditangguhkan sehingga sekurang-kurangnya musim panas ini.

Ia dilaporkan boleh digunakan untuk 25 pelancaran berbanding kapal angkasa SpaceX Starship milik Musk yang menjanjikan ‘kebolehgunaan semula sepenuhnya’.
Jika penerbangan ujian pertama roket itu terpaksa ditangguhkan lagi atau menghadapi beberapa kerosakan yang tidak dijangka, misi itu boleh ditarik balik daripada Bezos dan diberikan kepada Musk. – Agensi


[VIDEO] Banjir kilat berlumpur di Bukit Tinggi
Oleh ABDUL RASHID ABDUL RAHMAN

12 Februari 2023, 9:01 pm
BENTONG – Hujan lebat berterusan sejak petang tadi menyebabkan kawasan Bukit Tinggi di sini mengalami banjir kilat berlumpur.
Air berlumpur mengalir deras menuruni bukit ke kawasan perkampungan Bukit Tinggi bermula pukul 6 petang tadi sehingga kini menyebabkan banyak kenderaan yang melalui kawasan itu terkandas.
Ketua Balai Bomba dan Penyelamat Bentong Mohd Shafie Sulong berkata, tiada kemalangan jiwa atau mangsa yang dipindahkan setakat puku 8.30 malam ini akibat kejadian berkenaan.
“Bagaimanapun laluan Bukit Tinggi-Janda Baik dan Bukit Tinggi-Genting Sempah ditutup kepada semua kenderaan sebagai langkah keselamatan.
“Kejadian adalah air melintas di atas jalan daripada bukit dan tidak melibatkan pemindahan mangsa banjir,” katanya. – KOSMO! ONLINE


Bapa leka main ‘game’ pukul kepala bayi 6 bulan hingga mati
Oleh KOSMO!

12 Februari 2023, 6:30 pm
JAKARTA – Seorang lelaki di Manado, wilayah Sulawesi Utara tergamak memukul bayi perempuannya yang berusia enam bulan sehingga meninggal dunia, lapor stesen penyiaran CNN Indonesia semalam.
Suspek yang hanya dikenali sebagai AB, 25, didakwa berasa terganggu dengan suara tangisan anaknya itu ketika bermain permainan video dalam talian.
“Pelaku terganggu dengan tangisan anaknya ketika sedang bermain permainan online.
“Dia memukul bibir dan kepala mangsa menggunakan tangan. Suspek kini telah ditangkap,” kata Ketua Perhubungan Awam Polis Wilayah Sulawesi Utara, Jules Abraham Abast.
Mangsa kemudian dikejarkan ke Hospital Bhayangkara Manado untuk rawatan. Malangnya, bayi itu tidak dapat diselamatkan.
“Pegawai perubatan memaklumkan bahawa terdapat kejanggalan mengenai punca kematian bayi itu. Jadi, penyiasat kami datang ke hospital untuk melihat keadaan mangsa.

“Penyiasat kemudian meminta bedah siasat dilakukan,” jelas Jules.
Hasil bedah siasat mendapati terdapat tanda-tanda objek kekerasan akibat tumpul ditemui pada mayat mangsa, kata Jules.
“Mangsa disyaki dilakukan kekerasan menggunakan objek tumpul terutamanya di bahagian muka dan kepala.
“Hasil siasatan awal mendapati suspek sering mendera anaknya seawal usia empat bulan dengan menyalakan puntung rokok di perut selain turut menggigit perut mangsa,” tambahnya.
Suspek ketika ini ditahan di Ibu Pejabat Polis Daerah Sulawesi Utara untuk siasatan lanjut. – Agensi